Zientzia basoaren gure kudeaketan.\n2019ko martxoak 22, ostirala. Orona Ideoko Zero entzungelan, Hernani (Gipuzkoa).\nLurren kudeatzailearen ikuspegitik begiratuta, naturaren kudeaketan garrantzitsuak diren atalak jardunaldietan erakutsiaz hainbat urte daramatzagu jadanik.\nAurten, gure kudeaketarekiko begirada, giza esku-hartzearekikoa, kultura zientifikotik egitea nahiko genuke. Esparru zientifikoa aztertuko dugu, bedorren egoera egungo gizartean eta basoaren gure kudeaketan dauden alor eztabaidagarri batzuetan sakondu.\nGure gizartearen garapen egokian zientziak duen garrantzia azalduko duen jardunaldi bat antolatu, eta honen estalduran, baso kudeaketaren gai eztabaidagarri batzuk aztertu.\nGehien batean nori zuzendua:\nNatur inguruaren arauketaeta eta antolamenduan zeresana duten administrazioak\nNatur inguruko lurren jabe eta kudeatzaileak\nNatur inguruetako ekintzetan ikerketa eta bultzadarako gertutasuna duten erakundeak(unibertsitateak, ikerketa eta garapen guneak, landa garapen elkarteak, natura babeserako talde eta elkarteak, erabiltzaileen taldeak eta abar)\nIkerketa eta hesiketa erakundeak\nEgun trinko bakar bateko formatua izatea nahi da. Horrela, bertara etortzeko aukera hobetu eta parte-hartzea zehaztu nahi direlarik. Goizean-goiz hasi eta arratzalde erdirako bukatu nahirik, bere osotasunean, leku berean burutuko da. Bertaratutakoen denbora galtze eta sakabanaketa gutxitzeko, jateko aukera eskeiniko da lekuan bertan.\nAntolatzaileen sarrera bizkor baten ondoren, jardunaldia hiru ataletan zatituko da, jardunaldiaren goizeko lehen orduan kultura zientifikoaren aurkezpen bat, egungo gizartean zientziak duen garrantzia eta arazoa, kafea hartzeko etenaldiaren ondoren mendi eta landa eremuen kudeaketan ilargiaren efektuak izan dezakeen eztabaida jorratuko (edo bedorren eragin eza, eta ondorioz, ingurugiroko benetako elementu eragileen azterketa) eta azkena, bazkaltzeko etenaren ondoren, eukalipto landaketen eta ekosistema naturaletan hauen eragina, edo eza, landuko duena.\nParte-hartze bakoitzeko, aukeratutako hizlariaren eta bere hitzaldiaren berri emanez, sarrera txiki bana egingo da. Atal bakoitzaren bukaeran, bertaratutakoek parte hartu ahal izango duten galdera eta zalantza txanda bana burutuko dira baita.\nZIENTZIA BASOAREN GURE KUDEAKETAN\n2019ko martxoak 22, ostirala. Orona Fundazioaren areto nagusian, Hernani (Gipuzkoa)\n09:00 Jardunaldiaren aurkezpena Basoa Fundazioa, Eusko Jaurlaritza eta Foru Aldundietako erakunde karguen eskutik\n09:30 Zientzia El secreto de la naturaleza Pedro Miguel Etxenikeren ideien inguruko filma dokumentala (Eztabaidarako bertaratuko da)\n10:50 Mauricio-José Schwarz Huerta Zientzian eta pentsamendu kritikoan espezializatutako kazetaria\n11:35 Galderak eta eztabaida Mendi Ingeniarien Elkargo Ofizialeko buru autonomikoa (moderatzaile)\n12:30 Ilargia Javier Armentia Fructuoso Iruñako planetarioko zuzendaria\n13:15 Daniel Marino Bilbao Ikerbasque ikerlari UPV/EHUko landare biologia eta ekologiako departamentuan.\n14:00 Galderak eta eztabaida Baso ingeniari tekniko eta baso eta ingurune natural ingeniaritza graduatuen buru autonomikoa (moderatzaile)\n16:00 Eukaliptoa Inés Álvarez Fernández Errege Lorategi Botanikoko Bioaniztasun eta Kontserbazio Sailean (CSIC) Ikerlari Titularra\n16:45 Luis Gil Sánchez Madrilgo Unibertsitate Politeknikoko katedraduna\n17:30 Galderak eta eztabaida Baskegurreko zuzendaria (moderatzaile)\n18:00 Jardunaldiaren itxiera USSEko zuzendaria\nDaniel Marino Bilbao.(ILARGIA).\nUPV/EHUn Ikerbasque Research Associaten ikerlari.\nBiologian doktore. Euskal Herriko Unibertsitaten (UPV/EHU) irakasle bisitari. UPV/EHUko Etika batzordeko Eragile Biologiko eta genetikoki aldatutako eragileekin ikerketan partaide. Mapping Ignorance zabalpen zientifikoko blogean laguntzaile.\n"Landare fisiologiaren oinarrietatik bidaia. Nola izan zuhaitz bat." Hitzaldi honetan, zuhaitz baten funtzionamendurako eman behar diren gutxieneko baldintzak, bere funtzioak egin ahal izatekoak eta aldakorra den ingurune batean irauteko zuhaitzek dituzten estrategiak aztertuko dira.\nEl secreto de la naturaleza. (ZIENTZIA).\nJosé Antonio Pérez Ledok zuzendu eta K2000, Mi Mesa Cojea eta Euskal Herriko Kultura Zientifikoko Katedrak elkar ekoitzitako filma dokumentala.\nGaur egun Euskal Herriko Unibertsitateko (UPV/EHU) Materia Kondensatuaren Fisikako Katedraduna eta Donostia International Physics Centereko (DIPC) lehendakaria den Pedro Miguel Etxenike, solido egoeraren fisikan espezializatutako ikerlariaren irudiaren bueltan diardu.\nDokumental honekin, kultura eta filosofia zientifikoan barneratuko gara, bere bizitza eta ekintzen bidez, eremu honetako ahots esagun eta entsutetzuenetako baten bidez kontatua.\nInés Alvarez Fernández. (EUKALIPTOA).\nErrege Lorategi Botanikoko Bioaniztasun eta Kontserbazio Sailean (CSIC) Ikerlari Titularra.\nMadrileko Unibertsitate Konplutensetik Biologian doktore. 2011tik, Autonomia Elkargo eta Nekazaritza, Arrantza, Elikagai eta Ingurugiroko Ministerioko, Baso landare eta abere batzordeko aholku batzorde zientifikoko partaide.\nIkuspuntu zientifiko batetik, kanpotar espezie inbaditzaile kontzeptuaren berrikuspen bat egingo da eta inbasio baten ingurugiro arriskuak aztertuko. Interes ekonomiko edo soziala duten espezieak kategoria honetan izendatzetik eratorritako gatazka politiko eta sozialak azalduko dira.\nJavier Armentia Fructuoso.(ILARGIA).\nIruñako planetarioko zuzendaria.\nAstrofisikoa eta hedabide eta sareetan zabaltzaile zientifikoa.\n"Zuhaitz bat hutsetik abiatzeko unibertsu bat sortu beharra dago". Egia da hain gertukoa den baso baten prespektiba kosmikoa, gendearen puztu nahi izatetik datorrela dirudiela, baina neurri batean, handienaren fisikak txikienaren (edo gertukoenaren) nolabaiteko hausnarketa bat ahalbidetzen du, eta sistema askotan bezala, elkar eragin eta lotzen dira. Beste batzuk ez, nahiz eta gizakiak, ezinezko diren loturak egitako horren besteko joera duen.\nLuis Gil Sánchez.(EUKALIPTOA).\nMadrilgo Unibertsitate Politécnikoko katedraduna.\nBiologoa, Mendi Ingeniaritzan doktorea, Sistema naturalak eta baso historia ikerketa lantaldeko (UPM) zuzendaria. Ingenieritza Errege Akademiako partaide. Basojabe.\nEukalipto generoko espezieak, espezie kanpotarrak dira baina ez inbaditzaileak. Berauen erabilpena, gizatalde kaletarrak hartutako aurreritsi eta kalteen aurrean, errenten sorreran eta landa garapenean (nahiz berauen inguru balio eta sortzen dituen produktuak behar dituen gizarte kaletarrean) ekarpen solidario bat da.\nMauricio-José Schwarz Huerta.(ZIENTZIA).\nZientzia eta pentsamendu kritikoan espezializatutako kazetaria.\n"La izquierda feng-shui" liburuaren idazlea, "El rey va desnudo" Youtubeko kanalaren arduraduna, zabalpenerako bere "Muy interesante" programarengaitik 1997 Mexikoko Kazetarien Elkarteko Sari Nazionala. "El retorno de los charlatanes" blogaren egilea. 2006tik "El Correo" aldizkariko "Territorios" gehigarriko zientzia horria idazten du.\nZientziaren baztertze eta sineskeria eta gezurrak naturalaren inguruan, ametsezko iraganaz eta mundu kaletarraren landa guneko errealitateari buruzko ezjakintasuna. Ilustrazioaren balioak eta zientzia, new age eta abere eta landare ondare kudeaketan ikuspegi postmodernoei aurrez-aurre jarrita.\nBazkariaren zenbatekoa 15€ da. Kontu-zenbakia Kutxabank-eko ES62-2095-5067-18-1062665137a da. Ordainketa Martxoaren 10a baino lehen. Ordainketa egiterakoan izen-abizenak adierazi.\nNatura eta bere kudeatzaileen babesa. 2017ko martxoak 17,ostirala. Orona Fundazioaren areto nagusian, Hernani (Gipuzkoa)\n2003 urtean sortu zenetik, babesgune natural zein landare eta abere espezieak babesten diardu. Horretarako, administrazio babes figuren diseinu eta plangintzan jarduteaz gain, berauek ezartzeko proiektu praktikoak proposatu eta zuzentzen ditu.\nBere parte hartzean baina, Basoa Fundazioa hutsune haundi eta zabal hedatuak aurkitzen ari da natura babesteko teoría, araudi, administrazio eta praktiketan. Egokitutako lursail-jabe eta kudeatzaileen eskubide eta garrantzia gutxiesten direlako.\nBeste alde batetik, eta baso jardunari aska ezin lotuta, Jabearentzat eragin ekonomikorik ez duten externalidade positiboak daude. Hor, CO2 merkatua paradigmatikoa da, baso jabetzari lepo emanez sortzen dena. Gobernuek bere lurraldeko basoek xurgatzen duten CO2a deskontatzen dute eta industria desberdinei igorpen kuotak ezartzen. Zer esan higadura kontrolari edo ur erregimen hidrologikoari buruz.\nLurralde antolaketa eta babes figuretan aintzakotzat hartzen ez diren alderdi garrantzitsuetan\nsakonduko den jardunaldi bat antolatu. Egokitutako lursail-jabe eta kudeatzaileek duten garrantzia erakutsi eta azpimarratu nahi delarik.\nNatur guneetan ikerketa eta sustapena dagozkien erakundeak (unibertsitateak, ikerketa eta garapen zentroak, landa garapen elkarteak, natura babesteko talde eta elkarteak, erabiltzaileen taldeak ...)\nEgun trinko eta bakarreko formatua izango du. Horrela, bertaratze eta parte-hartze aukerak hobetu nahi dira. Oso-osorik toki berean egingo da, goizean goiz hasi eta arratzalde erdirako bukatu nahian. Tokian bertan jateko eskaintza luzatuko da, denbora galtzeak murriztu eta bertaratutakoen zakabanatzea ekiditzeko.\nJardunaldia bitan banatuko da, bata jatordu aurrekoa, sarrera labur baten ondoren babes figura eta arautzeetan garrantzitsu ikusten diren 4 alderdiren aurkezpena izango duena (ekonomi, sozial, administratibo eta juridikoak) eta bestea jatordu ondorengoa, diseinu eta gauzatze praktiko eredugarri jotzen direnak azalduko dituena.\nSakondutako alderdi batzuek, hizlariak antolatzeko aukeren arabera, hizlari bikoitza izango dute. Hizlariek eta beraien gaiek aurkezpen labur bat izango dute. Atalen amaiera bakoitzean, bertaratutakoek parte har dezaketen mahai-inguru bana egongo da.\nPilar Martinez Rodriguez (Alor juridikoa)\n“Pilar Martinez – Abogados” bulegoan abokatu titularra\nAbokatu bezala ari delarik, ingurugiro zuzenbidean eta ingurugiro arautze nahiz gune babestuek eragindakoetan aditu\nIngurugiro arautzeek eragindako kalteak aztertuko ditu, landa eremuko jabetza eskubideei eta lehenagotik finkatutako eskubideak ordaindu beharrari arreta berezia eskainiz\nInma Astorkiza Ikazuriaga (Alor ekonomikoa)\nEuskal Herriko Unibertsitateko irakasle titularra eta Ekonomia Aplikatu Zaileko Doktoradutza Programako Zuzendaria da\nEkonomian doktorea, baliabide naturaletan eta ingurugiro ekonomian aditua da baita. Lurralde erabilpen eta antolaketan ere jakin-mina du\nJosé Albiac Murillo (Alor ekonomikoa)\nIkerlari Zaragozako CITAn (nekazaritzako elikadura teknologi eta ikerketa gunea)\nEkonomian doktorea delarik, Ingurugiro eta natur baliabideen ekonomian aditua da. Irakasle elkartua da Zaragozako Unibertsitatean baita\nBi ekonomialariek batera aurkeztuko duten azalpenak hurrengo azpialorrak izango ditu:\nBaso ekosistemak: kapital naturala (stock) versus eskaintzen dituzten zerbitzu sozio-ekologikoak (isuria)\nZerbitzu isuria baloratzeko iritzi eta modu desberdinak. Balorazio ekologiko, soziokultural eta ekonomikoa\nZerbitzu ekosistemikoen iraute eta jasangarritasun helburuak lortzean azterketa ekonomikoak duen ekarpena. Aukera kostu eta pizgarri nahiz ordainketa egiturek duten eginkizuna\nStakeholders-ek duten partehartzearen garrantzia\nInma Roiz Ulibarri (Alor kulturala)\nArgitaratu berri den “Oro Verde” elaberriaren egilea\nIdazle izateaz gain, kazetari bezala diardu., Horrez gain Antopologian lizentziatua da eta migrazioaetan aditu. Hedabide desberdinetan lan egin eta elkarlanean aritzen da, eta elaberritutako biografiei buruzko proiektu bat abían jarri berri du www.novelame.com web gunearen bitartez. Idaztearekin eta bere bizitokian, Aiarako bailarako Okendo herrian, Eusko Label tomate sasoiko laborantzarekin ustartzen dituen jardunak denak ere.\nEgurra lan eta aberastasunaren seinale zenean, 50 eta 60 urteetako Euskal Herriko mendien ustiaketak suposatu zuen bizitze eta esperientzia gerturatu nahi du elaberri honek.\nManuel Marey Pérez (Alor administratiboa)\nUnibertsitate irakasle titularra eta koordinatzaile ProEpla-n (Santiago de Compostela Unibertsitateko Proiektu eta Antolaketa 1716 Ikerketa taldea)\nMendi ingeniaritza doktorea da eta Ikerketa Eraginkor eta Estadistikan Ikasketa Aurreratuan diplomaduna. Santiago de Compostela Unibertsitateko Proiektu eta Antolaketa irakasle baita. Gainera baso jabea da, Castroverde (Lugo) mendiko ekoisle elkarteko idazkari eta komunero Tórdea (Castroverde-Lugo) herri basoan\nBaso kudeaketa eta antolaketaren arazoak aztertuko ditu baso produktiboetan. Interesatu desberdinen eginkizuna\nXabier Bruña García (Alor administratiboa)\nIkertzaile koraboratzailea ProEpla-n (Santiago de Compostela Unibertsitateko Proiektu eta Antolaketa 1716 Ikerketa taldea)\nMendi ingeniaritzan doktorea, giza hezitzaile, nekazal ingeniari tekniko eta baso ingeniari teknikoa baita. Gaur egun Lugoko (Xunta de Galicia) Nekazal Bulegoko teknikari diardu.\nPartehartutako baso antolaketa baten behar eta egokitasunaz hausnartuko du\nPablo Martinez de Anguita (Alor administratiboa)\nJuan Carlos Erregea Unibertsitateko irakasle titularra eta Landscare aplikazioko zuzendaria\nMendi ingeniaritzan doktorea da eta irakasle New York, Yale nahiz Oxford Unibertsitateetan. Bere ikerketa, garatu bidean dauden herrialdeetan basoak eta txirotasunak duten loturan nahiz naturaren babeserako instrumentu politikoekonomikoen sortzean datza. LandsCare proiektua ere zuzentzen du, natura maitatu, zaindu eta gozatzen dutenen giza sarea eta paisaia natural eta kulturalaren edertasuna goratzean ardatz duen ingurugiro zerbitzuengatik ordainketa sistema. Ikusi: www.landscare.org\nIngurugiro zerbitzuengaitik ordainketak aztertuko ditu. Zerbitzu hauek, gero eta gehiago errealitate bat bait dira, subsidiarietate printzipiogaitik, natura zaintzen dutenak, guztien onura emale bezala hartuak izan eta sistema hauen politika publikoak diseinatzea behar izateraino. Agerpen honetan sistema hauek zer diren, nola egin hauetatik irtendako politikak eta berauetan baso jabeen partehartzea azaldu nahi izango da.\nJosé Anastasio Fernández Yuste (Alor administratiboa)\nUnibertsitate Eskolako Katedraduna Madrileko Unibertsitate Politeknikoan\nMendi ingeniaritzan doktoea da eta baso hidrologia eta erreka hidraulikan esperientzia tekniko eta zientifikoz irakazkuntzan diardu\nBaso arloak, baliabide hidriko eta erreka ekosistemen osotasunean, ingurugiro eta ekonomikoki elementu ardatz izan daitezen aukeretaz hitz egingo du.\nXesús Lage (Giza alorra)\nSoziologia irakaslea Vigoko Unibertsitatean\nZientzia Politiko eta Soziologian lizentziatua Madrileko Unibertsitate Konplutensean, eta Santiago de Compostelako Unibertsitatean Soziologian doktore da. Baso jabe txikien arteko elkartzearen sustepenean diardu lanean Galiziako Basogintza Elkartean. Galiziako lehen Baso Plana (1992) burutu zuen lantalde teknikoarekin partehartu zuen eta “Bosques, sociedad y cultura forestal en Galicia” (2003) liburuaren egilea da baita mendi eta basoei buruz hitzegingo du, bere praktika eta irudi bereziak negoziatzen, elkar banantzen edota lehiatzen dituzten giza agenteen erabilpen eta irudikapenek sortutako tokiak. Horren ingurugiro jasangarritasuna nahiz ekonomikoa aztertuko ditu.\nHorretarako, balioak, konpromesuak eta ekintza partekatuak ezartzeko giza ahalmen nahiz kulturala nahita nahi ez atondu behar izana dagoela uste duelarik.\nIker Elosegi (Alor praktikoa)\nEuskal Herriko Laborantza Ganbarako koordinatzailea\nIparraldean Natura 2000 gaia nola tratatzen den azalduko du\nBelén Zubieta de Piquer (alor praktikoa)\nCOSE LandsCare teknikaria.\nMendi ingeniaria. Teknikari COSEn (Espainiako Basogintza Elkarteen Konfederazioa) eta LansCaren.\nLandsCare erakutsiko digu, naturaren gida eta webplantaforma/app batean ezarritako ingurugiro zerbitzuengatik ordainketa sistema bat. Lurralde horietatik bidaiatzen dutenei agertoki balio, bioaniztasun kultural eta guzti hau posible egiten dutenena erakusgarri jartzeko helburu duen bertako landa bizitza komunikatzen dien webplataforma/app batean ezarria. Bere helburua, landa ondare natural eta kulturala (eta guzti hori zaintzen dutenak) babestu eta goraipatzen laguntzea da.


Zergatik segregatzen dituzte eskolan haur euskaldunak? • ZUZEU\nZergatik segregatzen dituzte eskolan haur euskaldunak? –\nArnas dezagun (AD) ekimena etsipenetik sortu zen. Arazo partekatu batetik. Gure seme-alabak eremu erdaldunduetako D ereduan eskolatuta genituen, Bilbon, Gasteizen, Iruñerrian, Sakanan,… eta kasu guztietan, maila bereko bi gela edo gehiago izanez gero, haur etxetik euskaldunak gela ezberdinetan sakabanatzen zituzten, baita bizpahiru haur euskaradun baino ez zirenean ere! Hala, euren artean euskaraz jarduteko aukera ukatu zaie, gaztelera D ereduan ikasi dute (oso arin) eta kolpetik jakin dute, D ereduan bertan ere, ikasteko bai, baina beste jarduera guztietarako, jolasteko, elkarbizitzeko, gaztelera erabili beharra dagoela, sí o sí, Hego Euskal Herri delako honetan. Ikaskide batzuen aldetik, euskarafobia ere dastatzeko aukera izan dute.\nGure haurrek, D ereduan bertan ikasten dute azkar, zein den hizkuntza nagusia eta zein menpekoa, eta euskaraz egiteko eskatzen zaien arren, horretarako trabak eta oztopoak bata bestearen ondotik ezartzen zaizkiela “euskal” eskolatik hasita, sarea zein den ere. ADn bildutako familiok, behin eta berriz eskatu genien ikastetxeoi haur euskaldunak ez sakabanatzeko, euren artean sikiera, euskaraz jarduteko aukera izan zezaten. Kasu guztietan ezezko biribila jaso genuen zuzendaritza taldeen aldetik, salbuespenik gabe. Etsipenak eta zerbait egin beharrak bultzatuta, Arnas Dezagun ekimena antolatu genuen, oso oinarrizko eskari baten inguruan: eskolan haur etxetik euskaldunak ez sakabanatzea.\nProposatzen dugu, haur euskaldunak, gaztelera etxetik EZ dakarten haur erdaldunekin (afrikarrak, auroparrak, asiarrak…) elkartzea, kanpotik etorritako haurron inklusioa euskaraz ere gerta dadin, eta ez gaztelera hutsez orain arte bezala… Ez gaude ba Euskal eskolan? Eta proposatzen dugu, etxetik euskara ez dakarten haur guztiei, bertoko nahiz kanpoko, euskara lehen bai lehen menpera dezaten baliabide egokiak eskaintzea, besteak beste, bestelako ikasgaiez behar bezala jabetzeko ere, ezinbestekoa delako.\nEuskaltzale askoren babesa jaso dugun arren, ikastetxe gehienen aldetik ezezko ozenak jasotzen jarraitzen dugu oraindik. Baita Madrilen menpeko politikari euskaldunen baten eta, harrigarriki, euskaltzale baten edo besteren aldetik ere, gureak ez diren proposamenak ezkutu jartzen dituztelarik. Azken horientzat doa ondokoa, ea ulertzen duten behingoz:\narnas dezagun, euskaldunen segregazioa, euskarafobia, euskaraz egiteko eskubidea\n8 pentsamendu “Zergatik segregatzen dituzte eskolan haur euskaldunak?”-ri buruz\nTximino 2022-04-15 21:35\nArtikulu honetan aipatzen den EUSKARAFOBIA hitza, gero eta hedatuagoa dago gazteen artean, jatorriz bertako zein kanpokoen artean. Gazte-ume-nerabe askok euskara gorroto Dute, uste duguna baino gehiagok, eta itzela den arazo baten aurrean gaude, nahiz eta errealitatea ikusi hura ez izan.\nA 2022-04-15 23:00\nTximino: eta zergatik uste duzu gorroto dutela?\nIratxe 2022-04-16 00:11\nEskerrik asko AD taldea, zuen ekimena inoiz baino beharrezkoa den momentu honetan, behin eta berriz azaltzen egon behar izanagatik!.\nBatzuk ez dute ulertu nahi zuek eskatzen duzuena, bizi ez dutelako, euskarari garrantzirik ematen ez diotelako edo politikari eta hezkuntza arduradun askoren kasuan, jendearen erantzunak ikaratzen dielako. Hiru kasuetan, zuen ekimenaren hitzak desitxuratzen, jendea zuen kontra jartzeko. Lotsagarria, benetan!.\nHorretan energia galtzen duten bitartean, ume denak eta Euskal Herria ari da galtzen, irtenbiderik eman gabe.\nEta orain segregazioa pilpilean dagoen momentu honetan, ume euskaldun asko dira baztertuta sentitzen direnak, segregazioa Inorentzat! Nahikoa da!\nBadakizue zergatik gorroto duten euskara, ondo menperatzen ez dutelako. DBHko ikasle bati euskaraz mintzatzeko esaten badiozu, asko kostatzen zaionean, gorroto du bai, beste ikasgai batzuekin gertatzen zaion bezala.\nTxikitatik egin behar da lan hori gogor, beharrezkoa den baliabideak jarriz, arnasguneen erreferentziak izanez eta famili erdaldunei aholkatuz, euskarak zabaltzen dizkizun ateak (konpetenteago eta harremanetarako) ulertaraziz.\nEstrategia aldatu behar da, familia eta ume asko sufritzen hari gara eta! Ausardi falta itzela Politikari eta Hezkuntza arduradunen partetik!! Hoiekin nora goaz? Zulora zuzenean, noren eskuetan gaude!!\nTximino 2022-04-16 09:20\nArrotza, traba, deseroso eta inutila moduko zerbait moduan hartzen dutelako, hain zuzen ere. Euskara eta euskal kontzientzia eskutik doaz. Bere buruarengan sinesten eta izandakoaz harro den euskal gizarte bat lortzen ez dugun bitartean, ez dago zereginik. Menpekotasun egoeran bizi diren hizkuntza gutxituek jarrera politiko aktiboa eskatzen dute, herri harrotasuna landu.\nDinot 2022-04-16 10:01\nAhaztuko duten hizkuntza ikasten ari direlako gorroto dute.\nHezkuntzatik at euskararen presentzia hain txikia izanik, ikasteak ez du hainbeste esfortzurik merezi.\nBeraz lan-mundua euskaldundu arte jai dugu.\nEuskara maila on bat ez da ezta politikari abertzalea izateko eskatzen.\nBenat Castorene 2022-04-16 10:11\nTximino egun on, zure ustez, “euskara eta euskal kontzientzia”, euskal kontzientzia hori batez ere, oraindik lor litezke akzio politiko instituzional bati esker?\nTximino 2022-04-16 12:24\nEuskal kontzientzia suspertzea gure helburu zentrala beharko luke izan, herri gisa desagertu nahi ez badugu, behintzat. Horretarako herrigintza funtzeskoa da, eta akzio politika instituzionala oso lagungarria litzateke, nahiz eta determinantea ez izan. Hori bai, instituzio aldetik erabateko bultzada balego, erritmoak asko azkartuko lirateke. Beraz, borroka mota denak uztartzearen aldekoa nauzu, herrigintzari lehentasuna emonez, jakina.\nEz naiz bat ere sionismozalea, baina judutarrengandik herri harrotasunari dagokienez, ikasteko asko daukagula uste dut.\nBenat Castorene 2022-04-16 13:50\nGurean, espero izaitea politika instituzionala lagungarri izan litekeela “euskal kontzientzea” suspertzeko ezinezkoa da. Bi hitz horiek berak instituzioetan aipatzea ere biziki itsutsia litzateke. Beraz ekimen herrikoia eta herrigintza zaigu bakarrik gelditzen. Alde jakin batetik egoera sinpleagoa da gurean zuenean baino.


Ola sagardotegiak sagardoaren elaborazio prozesua erakutsiko du bisita gidatuetan. - Sagardoaren Lurraldea\nOla sagardotegiak sagardoaren elaborazio prozesua erakutsiko du bisita gidatuetan.\nUrr 28, 2012 Sailkatu gabea 0 comments\nXIII. mendeko burdinola batean kokatua dagoen eta sagasti eta tolare propioa dituen Irungo Ola sagardotegiak bisita batean sagardoaren elaborazio prozesu osoa erakusteko beharrezkoak dituen elementu guztiak dauzka.\nBi bisita mota eskainiko dituzte eta bietan, bertako sagardoa dastatzeko aukera izango da. Oinarrizko bisitak ordu erdiko iraupena dauka eta bisita osoak ordu terdiko iraupena dauka eta Olak inguruan dituen sagasti eta eraikinen bisita barne-hartzen du.\nOinarrizko bisitaren tarifa 8€koa da (3€ 12 urtetik beherakoentzat) eta bisita osoaren tarifa 10€koa da (4€ haurrentzat). Bisitak euskaraz, gaztelaniaz, ingelesez eta frantsesez egiteko aukera izango da aurrez izena emanda 943623130 zenbakian eta menu ezberdinekin uztartzeko aukera dago.


Ekolur - Zer egiten dugu?\nAsesoramendu teknikoa bazkideei.\nDirulaguntzen kudeaketarako aholkularitza\nKonbertsioan edota instalazio berrietan interesa daukaten pertsonei laguntza.\nNekazaritza ekologikoari buruzko informazioa\nLaguntzei buruzko argibideak.\nEkoizpen ekologikoari buruzko formakuntza eta dibulgazioa.\nProiektu berriei laguntza\nEkoizpen ekologikoko proiektu bat martxan jarri nahi baduzu, zatoz guregana!\nLur eta ur analisietan deskontuak\nLaborategi ezberdinekin akordioak dauzkagu, tarifa hobeak lortuz.\nKide berriak elkartera batzeko sustapena.\nIntsektu eta auxiliarren erosketan deskontuak\nIntsektu auxiliarrak eskuratzeko tarifa bereziak.\nAzoken dinamizazioa, antolaketa eta azoketan parte hartzea.\nEkolurretik nekazaritza ekologikoaren inguruko aholkularitza teknikoa eskaintzen diegu gure bazkideei. Sektorea etengabeko garapenean dago, produktu berriak frogatu eta merkaturatzen dira urtero. Ekoizpen ekologikoak lurrean daukan eraginari buruz etengabe ikasten goaz, finean, agroekologiaren garapenerako paradigma berriak sortzen dira etengabe. Hori guztiagatik, gure talde teknikoa etengabe eguneratuta mantentzen saiatzen da, ahalik eta zerbitzu teknikorik egokiena eman ahal izateko.\nEstatu espainiarreko nekazaritza ekologikoaren elkarteko (SEAE) kideak ere bagara. Beraien bitartez ekoizpen eta elikadura ekologikoari buruzko azken berriak jasotzen ditugu.\nGure bulegoetan, ekoizpen ekologikoari buruzko liburutegi teknikoa daukagu, bazkideentzat eskuragarri.\nLaguntzen kudeaketarako aholkularitza\nNekazaritzari eta abeltzaintzari ematen zaizkion laguntzak elementu garrantzitsu bat dira etxaldeen ekonomiarentzat. Garrantzitsuak dira ere lan baldintzak hobetuko dituzten inbertsioak egin ahal izateko. Baserritar profesionalek, ordea, sarritan ez dute denborarik izaten hauek kudeatzeko.\nEkolurretik, gure bazkideei laguntzen tramiteak egiten eta prozesua gauzatzen laguntzen diegu.\nElikadura ekologikoa hazkunde betean dago. Horren erakusle da azkenenego hamarkadan elikagai ekologikoen kontsumoak Euskal Herrian izan duen gorakada. Ekolurrek Bizkaiko nekazaitza ekologikoari buruzko informazioa eskaintzen du:\nEkoizpen ekologikoko araudiaren inguruan\nElikagai ekologikoen ezaugarriei dagokionean\nElikagai ekologikoak non topatu.\nZalantzaren bat izanez gero, ekolur@lorra.eus helbidera bidali dezakezu.\nEkoizpen ekologikoak geroz eta interes handiagoa sortzen du nekazaritzako profesionalen artean, baina oraindik ezjakintasun handia dago honen inguruan. Izan ere, ekoizpen konbentzionaletik ekologikora pasatzea ez da soilik “produktu batzuk besteengatik aldatzea”. Etxaldearen maneiu integralean eragiten du eredu ekologikoak, paradigma aldaketa suposatzen du. Horregatik, Ekolurren prest gaude beraien baserriak eredu ekologikora moldatu nahi dituzten pertsonei atentzioa eman, eta beraien argitzeko.\nEkoizpen ekologikoak araudi komun bat dauka, Europar Batasun osoan indarrean dagoena. Berau kontsultatzeko, Euskadiko Nekazaritza eta Elikadura Ekologikoaren Kontseiluko webguneko lotura honetara joan zaitezke.\nNekazariekin eta beste erakunde batzuekin koordinazioa\nEkolurrek bere bazkideak koordinatzen ditu (Bizkaiko nekazari ekologikoak), ahots bakar batez sektorearen ordezkaritza izateko. Erakundeekin harreman zuzena daukagu, eta nekazaritza ekologikoaren inguruan lan egiten duten beste eragile batzuekin estuki kolaboratzen dugu, hala nola Euskadiko Nekazaritza eta Elikadura Ekologikoaren Kontseilua (ENEEK), Gipuzkoako nekazaritza ekologikoko elkartea (Biolur) edota Arabako elkarteak(Bionekazaritza eta Natuaraba).\nNorberaren lurraren egoera zein den ezagutzea garrantzitsua da, beharrezkoak diren emendakinak eta ongarri-kopuruak eman ahal izateko. Era horretan, ekoizpen-maila egokia edukitzeko aukerak handitzen dira.\nGure bazkideek beraien lurrak nola dauden era errazean aztertzeko aukera izan dezaten, akordioak dauzkagu laborategi akreditatuekin.\nIntsektu auxiliarren erosketan deskontuak\nEkoizpen ekologikoak naturarekin batera lan egiten du, ekosistemaren oreka bilatuz. Gure kliman, ordea, badaude zenbait intsektu oso era errazean izurri biurtu daitezkeenak. Hauek kontrolpean mantentzeko era bat da fauna auxiliarra askatzea. Alegia, naturak berak ematen dizkigun baliabideak baliatzea oreka berreskuratzeko.\nEkolurrek akordioa dauka intsektu auxiliarren ekoizle den BioBest etxearekin, prezio hobeak lortuz.\nBizkaiko elikagai ekologikoen promozioa eta kontsumoaren sustapena gure elkartearen helburuak dira ere. Horregatik, urte asko daramatzagu uda sasoian azoka ekologiko bereziak antolatzen. Azoketan, kontsumitzaileek eta baserritar ekologikoek zuzeneko harremana daukate. Gertutasun hori da, hain zuzen ere, ekoizpen ekologikoaren garapenerako bermerik sendoena.\nAzokak antolatzeaz gain, erakustazoka handietan parte hartzeko koordinatzen gara ENEEKekin.


UNTZI MUSEOAK ANTONIO BRUGADAREN DONOSTIARI BURUZKO IKUSPEGI BAT EROSI DU\nGipuzkoako Foru Aldundiaren Untzi Museoak bere funtsak aberastu ditu 1858an datatutako Antonio Brugadaren olio-lana erosi baitu. Margolanean Zurriola hondartzatik ikusten den ilunabarra agertzen da eta bertan harresiak bota aurreko Donostiaren itxura nolakoa zen ikus daiteke. XIX. mende erdialdeko Donostiako paisaiak urriak dira olio-lanetan eta bakan horietariko bat da erositako margolan hau. Gran Vía de Bilbao etxean ospatutako enkantean erosi zen 20.000 € tan. Neurriak: 50x80 cm.\nAutorea Antonio Brugada da, (Madril, 1804-Donostia, 1863) espainiar garai erromantikoko lehenetariko itsas-margolaririk garrantzitsuena. Bere ekintza politikoa liberala zela eta, Frantziara joan beharra izan zuen eta 12 urtez erbestea bizitu izan zuen. Han Goya ezagutuko zuen. Brugada aintzindaria bihurtu zen Espainiako itsas paisaia erromantikoak laudatzen. Donostiako Udaletxerako (Kostituzio plazan) 1884-1885. urteetan bi mihise handi margotu zituen Antonio Okendoren omenez. Bertan Pernambucon eta Dunetan izandako itsas borrokak idurikatzen dira eta mihiseak zati batean harpidetza publikoz ordainduak izan ziren.\nDuela gutxi eskuratu den margo hau, Untzi Museoan ikus daitekeen “Donostia, itsas hiria” erakusketan txertatu da. Erakusketak ibilbide bat egiten du hiriaren itsas historian barrena, erromatarren garaitik gaur egunera. Balio historiko eta artistiko handiko materialek bermatzen dute erakusketa eta gainera, hauetariko asko jendaurrean erakusten diren lehen aldia da. Erakusketa azaroaren 2ra arte egongo da irekia publikoarentzat.\nArgazki oina: Zurriola hondartzatik ikuspegia. Antonio Brugadaren olio-lana, 1858. Untzi Museoaren bilduma.


Kerobia - Wikipedia, entziklopedia askea.\nGOR Diskak, Y las ardillas mágicas\nKerobia pop-rock estiloan aritzen zen eta euskaraz abesten zuen musika talde bat izan zen, Iruñekoa (Nafarroa Garaia), 2001. urtearen amaieran sortua. Maketa bat kaleratu zuen 2003. urtean, eta baita sei disko ere: Kerobia (2004), Rose Escargot (2006), Materia organikoa eta gainerakoak (2008), Papera eta kartoia (2009), Ontziak (2010) eta Supernova (2012). 2014ko uztailaren 16an bere ibilbideari amaiera ematea erabaki zuen taldeak.\nHauek dira 4 taldekideen izenak:\nXabi Bandini (ahotsa eta gitarra)\nMikel Zorrilla (bateria)\nAlberto Isaba (baxua)\nMikel Isaba (teklatua)\nKerobia 2001eko abenduan jaio zen, Xabi Bandini, Mikel Zorrilla eta German San Martin elkartuta. 2003. urteko martxo arte hirukotetzat konposatu zituzten abestiak, baina orduan Karlos Ortiz baxu-jotzailea batu zitzaien. Urte horretan bertan grabatu zuten maketa eta Euskadi Gazteko maketa lehiaketako garaile izan ziren.\n2004. urtean Kerobiak bere lehen lan luzea atera zuen, Kerobia izenekoa. Gor zigiluarekin egin zuten, eta Euskal Herri osoan harrera oso ona izan zuen. Urtebete osoz lana taula gainean defendatzen egon ondoren, bigarren lana prestatzen hasi ziren. Orduan, Karlos Ortizek taldea utzi eta Alberto Isabak hartu zuen baxua jotzearen ardura. Laukote berri honekin ekin zioten bigarren diskoa prestatzeari.\nBigarren diskoak Rose Escargot izena du eta 2006. urtean kaleratu zen, Gor zigilupean hau ere. Disko honekin lortu zuen taldeak Euskal Herriko pop eskaintzaren barruan sendotzea, bere estilo pertsonal eta landuarekin.\nOsotara 100 kontzertu baino gehiago eman ondoren, hirugarren diskoaren prestakuntzari ekin zioten. Taldeak 2008ko apirilaren 15ean argitaratutako agiri baten esan zuenez, taldeak SGAEren parte izateari utzi eta hurrengo lanak ekoizpen propioan oinarrituta izango ziren, Interneten webgunearen bitartez eskuragarri utzita.\nHorrenbestez, 2008ko apirilaren 29an webgunean doan deskargatzeko moduan aurkeztu zuten Materia organikoa eta gainerakoak, Kerobiaren hirugarren diskoa, trilogia baten parte izango dena. Lan honetarako German San Martinek taldea utzi zuen eta Mikel Isaba da orain teklatu jotzailea.\nZauriz betetako ura\nMaiatzak 6; ezinegona, Maiatzak 7; beldurra, Maiatzak 8; zurekin nago, ez dago beldurrik\nGaruna eta Gorputza\nZenbait gela betetzeko, zorionaz zuretzako\nMaite zaitut, Tina\nGrabitatea, oxigenoa, maitasuna eta gure existentziarako beste zenbait baldintza\nMateria organikoa eta gainerakoak (2008)\nAsteroideen antzokian artista eraila\neta telefono gorrian\nmezu bat zuretzako\n'Gauza sinesgaitzak ikusi ditut han kanpoan'\nPapera eta kartoia (2009)\nOreka ezina zen indibiduo baten azken pentsamenduak\nLe monde est crue et j'ai été un connard\nGris, triste, zoriontsu egun bat\nHorma txurira hil da\nEsaldi sinple bat galdera handiegirako\nDena hasi zen bezala\nLRP 02 Jupiter misioa\nSuit Van Hollerman-en etze zaharkitua\nAsteroideek norabide zuzenean kolpatzen dute lurra\nPozoina esne boteiletan edaten da\nPedro Espantosaren hiletak\nAnbar zatien metraila\nIhes egitea zer den\nOntzi zeharrargia, eztia eta gure miseriak\nLet’s go to the funny misery\nHiri setiatua ez zuten inbaditu\nGaztea maketa lehiaketa: 2003\n↑ Agur Kerobia\n↑ Kerobia.com: Taldeak SGAE utzi eta diskoa autoekoiztuko duenaren agiria.\nOrriaren azken aldaketa: 14 azaroa 2020, 12:08.


Pokémon GO-ren Gabonetako ekitaldia dagoeneko hasi da | Androidea\nPokémon GO merkatura iristea benetako iraultza izan zen. Niantic jokoak aurrekaririk gabeko arrakasta izan zuen. Urte honetan zehar arrakasta nabarmen jaitsi den arren, ezaguna izaten jarraitzen du. Gabonak ospatzeko, Niantic-ek jokoaren zaleak harritzen ditu. Gaur hasiko da Pokémon GO Gabonetako Ekitaldia.\nGertakariak jokoaren laguntza izan dira. Arrakasta izatea eta jokalari asko biltzea lortu dutenetik. Beraz, urteari agur esatea erabakitzen dute beste bat antolatuz. Beti bezala, gertaera hau erabiltzaileentzako hainbat albistez beteta dator.\nPokémon GO-ko Gabonetako gertaera honek uzten digun berritasun nagusia Pokémon berrien etorrera da. Sartzen dira ur motako eta izotz motako Pokémon berria. Beraz, mundu osoko Gabonetako hitzordu horietan harrapatzeko aukera izango da. Zer gehiago, Pikachuk mozorro berria lortzen du. Oraingoan familiako mozorroa da, Niantic-ek bataiatu baitu.\nEkitaldiaren gauzarik deigarrienetako bat hori da lehenengo PokéStop-ek doako behin-behineko inkubagailua emango dio erabiltzaileari. Beraz, erabiltzaileek beren inbentarioan pilatzen diren arrautzak inkubatu ahal izango dituzte. Oraindik atera ez diren haurtxoak jasotzeko une egokia.\nGainera, Pokémon denda hainbat eskaintzarekin iristen da. Ahal izango dutenez txanponak trukatu bizitza osoan pilatu duzula jokoan. Espero dira ere eskaintzak kutxa berezietan. Beraz, produktu gehiago edo produktu osagarriak dendako kutxetan har ditzakezu.\nPokémon GO Gabonetako ekitaldi hau hainbat fasetan banatuta dago. Gisa abenduaren 25era arte doan har dezakezu inkubagailu hau. Bitartean eskaintzak dendan Abenduaren 25etik urtarrilaren 4ra arte egongo dira eskuragarri. Beraz, printzipioz ekitaldiak urtarrilaren hasiera arte iraungo du.\nArtikuluaren bide osoa: Androidea » Android jokoak » Pokémon Go » Pokémon GO Gabonetako ekitaldia dagoeneko hasi da\nGalaxy A8 eta A8 + berrien aurkezpen data eta prezioa ditugu jada


Gazte Talent, Jimmy Jazz Elkarteak, Gasteizko Udaleko Gazteria Zerbitzuak eta LABORAL Kutxak bigarren urtez jarraian antolatutako lehiaketa. Hartu parte Gazte Talent 2016 lehiaketan zure musika-taldearekin edo bakarlari gisa, eta irabazi LABORAL Kutxa saria.\nHauek dira 8 finalistak!\nMusika-talde edo banda bat duzu? Zure kontura jotzen duzu? Oraindik ez duzu edo ez duzue kontraturik egin diskoetxe batekin? Bada, adi, hemen baita, berriz ere, Gazte Talent, Jimmy Jazz Elkarteak, Gasteizko Udaleko Gazteria Zerbitzuak eta, jakina, LABORAL Kutxak bigarren urtez jarraian antolatutako lehiaketa.\nGazte Talent 2016 lehiaketa\nGasteizen bizi diren edo bertan lan egiten duten 14 eta 30 urte bitarteko gazteek osaturiko taldeek edo pertsona gazteek parte hartu ahal izango dute. Banden kasuan, 30 eta 35 urte bitarteko pertsona bat onartuko da. Deialdiaren azken egunean lan diskografikoren bat merkaturatuta duten edo diskoetxe batekin kontratua duten taldeak eta bakarlariak lehiaketatik kanpo geratuko dira. Autofinantzatutako lan diskografikoak ez dira kanporatuko.\nGutxienez lau eta gehienez sei abesti aurkez daitezke, honako dokumentu hauekin batera: biografia labur bat −pertsona guztiei eta musika-estiloari buruzko informazioa barne− eta harremanetarako telefonoa eta helbide elektronikoa; taldeko pertsona guztien NAN kopiak; rider teknikoa; eta argazki bat, jpg formatuan. Gainera, interesgarritzat jotzen duzuen gainerako material guztia erants dezakezue, bideo-estekak, adibidez.\nJimmy Jazz aretoan bertan aurkez dezakezue edozein egunetan, 10:00etatik 14:00etara, baina baita posta elektronikoz ere, lehiaketaren kontura mezu elektroniko konprimitu bat bidaliz: gaztetalent@gmail.com. Lehen fasea urriaren 3tik 31ra egongo da irekita, eta epaimahaiak material guztiak entzun eta bigarren fasera igaroko diren zortzi bandak aukeratzen dituenean amaituko da. Azaroaren 21ean.\nZertan datza bigarren faseak?\nAbenduaren 7an eta 8an, zortzi banda finalistek zuzenean joko dute epaimahaiaren aurrean. Jimmy Jazz aretoan, noski. Banda bakoitzak 30 minutu inguru izango ditu; beraz, hasi zaitez prestatzen behar duzun errepertorio guztia! Abenduaren 9an, LABORAL Kutxa saria nork irabazi duen jakinaraziko da.\nZertan datza sariak?\nIrabazten duen pertsonak edo bandak hasierako kantari edo talde gisa jardungo du, 2017an Jimmy Jazz aretoan joko duen banda handi baten aurretik. Horrez gain, 500 euro jasoko ditu ordainsari gisa. Gainera, finaleko parte-hartzaile guztiek 200 euroko saria jasoko dute, eta euskarazko bandarik onenak beste 200 euro jasoko ditu. Dena den, banda hori ez da izango lehiaketaren irabazlea, ezin baita sari bat baino gehiago jaso.\nJoan den urtean zer gertatu zen jakin nahi duzu?\nFinalisten emanaldi guztiak bideoz grabatzen dira, eta, beraz, hemen ikusi ahal izango duzu lehen edizioan, hau da, 2015ean, gertatutakoaren aukeraketa txiki bat.\nIdatzi mezu elektroniko bat gaztetalent@gmail.com helbidera eta adierazi Gaztetalent gaiari dagokion eremuan, eta lehenbailehen erantzungo dizute.\nZure musika-karreraren hasiera izan daiteke. Nork daki!\nTags: hasi jimmy jazz lehiaketa musika taldeak vitoria-gasteiz


Txinako Gel Ortopedikoa oinetakoen fabrikako eta hornitzaileen bola | Bangni\n• % 100 Sof Gelarekin egina, erosotasun bikaina eta kolpeak xurgatzeko\n• Gel biguna: kuxina eskaintzen du eta shocka xurgatzen du egun osoko erosotasunerako. Takoi erliebea. Babestu aurreko oinetako min erretzearen aurka eta urradura arriskua minimizatu.\n• Irtenbide azkarra Mortonen Neuroma mina, Landare Fasciitisa edo Metatarsalaren larria arintzeko eta prebenitzeko. oinetakoen barnealdea eranskailua eransten baduzu eta oinaren bolaren kuxin gisa jokatzen baduzu berehalako erliebea eskaintzen dizuten kolpeak xurgatzeko.\n• Itsasgarritasuna: eranskailu itsaskorreko babesak kuxin bakoitza bere lekuan mantentzen du, zure egunean eroso jarraitu ahal izateko.\n• Lady super oinetako gel konpresak: gel konpresak bereziki orpo altuko dantza oinetakoetarako oinetako kuxin gisa diseinatuta daude, festarako jantzitako sandaliak, botak eta takoi altuko beste zapata batzuek urradurak eta babak saihesteko.\n• Rmovable oinetako batetik bestera erabil daiteke oinetakoei kalterik egin gabe. Oinetako oinetakoen auto-itsaskorrek iraunkorrak dira eta merezi duzuen erosotasuna eskaintzen dizute.\nAurreko: Takoidun forraren kuxina\nHurrengoa: Orpo irristagaitza temoplatikoa


Barruko muskulu lapran - Wikipedia, entziklopedia askea.\nSaihets azpiko arteria\nSeigarren saihetsarteko nerbioa\nLehen gerri nerbioaren aurreko adarra\nBarruko muskulu laprana (Obliquus internus abdominis) abdomenean aurkitzen den horma-muskulu bilaterala da. Kanpoko muskulu lapranaren eta muskulu zeharraren artean kokatzen da. Muskulu hau, aurreko biak bezala, alboetan zabala da eta marra zurira (xifoides apofisitik pubisera doan ehun konektibo gogorra) iristean aponeurosi bihurtzen da. Muskulu honen aponeurosiak bi orri ditu: azalekoa, muskulu zuzenaren aurretik pasatzen dena, eta barruko orri bat, muskulu zuzenaren atzetik pasatzen dena Douglasen lerro arkuturaino iritsi eta desagertu arte.\n1 Jatorria eta ezarpena\n2 Inerbazioa eta odoleztapena\nJatorria eta ezarpena[aldatu | aldatu iturburu kodea]\nMuskulu honen jatorria gandor iliakoa, azken hiru edo lau saihetsen aurpegiak, gerri ornoetako arantza apofisiak eta iztai lotailuaren kanpoko herena dira. Ezarpena, aldiz, marra zuria. Zuntzen norabidea atzetik aurrerakoa eta behetIik gorakoa da.\nInerbazioa eta odoleztapena[aldatu | aldatu iturburu kodea]\nInerbazioari dagokionez, muskulu hau inerbatuko duten nerbioak honako hauek dira: 8.-11. saihetsarteko nerbioak, nerbio subkostala (T12), iliohipogastrikoa eta ilioinginala. Muskulu hau saihets azpiko arteriak odoleztatzen du.\nFuntzioen artean alboko flexioa, enborraren biraketa ipsilaterala, espirazioa, pelbisaren igoera eta abdomenaren prentsa dira. Barruko muskulu lapranak elkar muskuluaren eraketan ere parte hartzen du, muskulu zeharrarekin baKtera.\nGorputzaren zeharkako mozketa bat, non faszia torakolunbarra ikusten den.\nBi odol hodi femoralak eta nerbio femorala.\nBarruko muskulu lapranaren disekzioa.\nPresoma: muskulu zuzena, kanpoko muskulu laprana, barruko muskulu laprana, muskulu zeharra eta bularreko muskulu nagusia.


Seme-alabak jaio edota adoptatzeagatik ematen diren diru-laguntzak eskatzeko epea zabalik — Amorebieta-Etxanoko Udala\nSeme-alabak jaio edota adoptatzeagatik ematen diren diru-laguntzak eskatzeko epea zabalik\n•\tUdalak 400 eurora arteko diru-laguntza emango die Zornotzako familiei, ondorengo bakoitzarengatik •\tNeurri honek herriko merkataritzari ere lagunduko dio, gastua herrian egin beharko baita.\nAmorebieta-Etxano, 2020ko urtarrilaren 27a. Amorebieta-Etxanok seme-alabak jaio edo adoptatzeagatik diru-laguntzak eskatzeko epea zabaldu du. Diru-laguntza honen bidez, Udalak 400 eurora arteko diru-laguntza emango die Zornotzako familiei, ondorengo bakoitzarengatik.\nDiru-laguntza honen xedea seme-alabak dituzten familiei sortzen zaizkien aparteko beharrizanei erantzuteko laguntza ematea da, bikoteek familia handitzea errazteko. Horrela Udalak natalitate politikak eta lana eta familia bateragarri egiteko politikak egiteko beharrari erantzuten dio.\nLaguntza ekonomikoak herriko dendariei ere mesede egingo die, seme-alaben beharrizanak asetzeko erabili beharko baita, baina betiere gastua Amorebieta-Etxanon egin beharko delarik: botikak, umeen arropa dendak, etxerako umeentzako tresna/gailuak, umeen elikadura eta higienerako produktuak, etab.\nAmorebieta-Etxanoko Udalak 50.000 euro bideratu ditu diru-laguntza deialdi honetarako. Eskaria egin daiteke 2019ko urriaren 1aren ondoren eta 2020ko azaroaren 30era arte jaiotako edo adoptatutako seme-alabengatik. Jaiotza edo adopzio anizkoitzen kasuan, diru-laguntza familiako kide berri bakoitzarengatik emango da.\nEskariak Udaleko Erregistroan aurkeztu beharko dira, jaio eta hiru hilabeteko epean edo adopzioaren ebazpena jakinarazi eta hiru hilabeteko epean.


Alberto Diez historiazale berangoztarra zendu da - Uribe kosta - Hiruka.eus\nAlberto Diez historiazale berangoztarra zendu da\nErredakzioa 2021-08-18 11:31\n"Vascos, burgaleses y riojanos primos hermanos" liburua aurkeztu zuen 2016an.\nAlberto Diez Berangoko ikertzaile historiko eta dokumentalista hil zen atzo, martitzenean, 88 urte zituela. Urteotan, Uribe Kostako eta inguruko historiaz jabetzeko askotariko liburuak argitaratu ditu; azkena: Los molinos de viento y marea vizcaínos.\nMetodikoa sortzez, bere bizitzaren zati handi bat udal-artxibo, liburutegi eta liburuen artean eman zuen Alberto Diezek. Horri esker, emaitza mardula izan du, hamabost bat argitalpen sinatu baititu. Besteak beste, Berango, 40.000 años de historia lana argitaratu zuen aurrenekoz 1990an, baina bigarren edizioa kaleratu zuen hamarkada batzuk geroago. Lan horretan, udalerri horretako historia kontatzen du, xehetasun guztiakaz.\nGorlizen jaioa, ezkondu ondoren Berangon finkatu zen 60ko hamarkadan, eta bertan bizi izan da urte hauetan guztietan. Lanbidez historialaria izan ez arren, bere bizitzaren erdia baino gehiago ikertzen ibili da, liburu artean, baina baita landa-lanean ere. Iñaki Libano arkeologian aditu barrikoztarrak gogoratzen duenez, Berangoko Agirremendi aztarnategia aurkitu zuen Diezek, 1985ean. Horrez gainera, heraldikari eta errotei buruzko hainbat lan argitaratu ditu, besteak beste.\nJendartea Berango Gorliz\nAnder Zarraga ots 16 Berango\nGure ibai guztiek dituzte errotak, baina haizea edo itsasaldiak baliatzen zutenak ere egon dira inguruotan. Horien bilduma egin du Alberto Diez Sai...


Memoriaren plaza bihurtu da Orio - Urola Kostako Hitza : Urola Kostako Hitza\nMemoriaren plaza bihurtu da Orio\nGaur, San Pedro bigarrena, Arrantzale Eguna ari dira ospatzen Orion. Garai batean urtero izaten zen ospakizuna, eta aurten, herritar talde baten eskutik, ohiturari heldu diote berriro.\nHala, memoriaren plaza bihurtu da gaur Orio. Goizetik, jendaurrean antxoak garbitzen edota sareak egiten aritu dira hainbat herritar, eta kalejira ere egin dute herriko kaleetan barrena, dantza eta kantu artean. Sardina jana ere izan da hainbat gunetan, eta sardina erre usainak hartu du herria.\nBestalde, eguerdian ikuskizun berezia izan da plazan; arrantzaleak eta saregileak omendu dituzte, eta hainbat abesti eta dantza ekarri dituzte gogora. Arratsaldean ez du etenik izango festak; izan ere, Arrantzale Eguneko bazkaria egingo dute plazan, eta 18:00etan hasita, erromeria emanaldia izango da, Elortza eta Larrañaga trikitilariekin.\nIrudiak: Dorleta Agiriano Lai eta Onintza Lete Arrieta


Sopela: 2021eko lehen hiruhilekoaren amaiera, % 11,1 langabezia – Sopela.net\n2021 apirila 23 by Willy Iruzkinik ez\nEmakumeak: Langabetu hauetatik, 416 (%11,9) emakumeak dira eta 356 (%10,3) gizonak. Adinari erreparatuz, 772 langabetuetatik, 401 lagunek 45 urtetik gorakoak dira: langabetuen erdia baino gehiago. Lan sektoreari begiratuz, 772etatik 581 zerbitzu arlokoak dira.\nBizkaiko eta EAEko datuak irizpidetzat hartuz, Bizkaiko langabezia data %13,2 da eta EAEn %12,01. Esanguratsua da oso, hemen ere emakumeek gehiago jasaten dugula langabezia gizonek baino, emakumeon artean langabezia %13,6 da EAEn, eta gizonen artean %10,6. (W.)


Egonaldiak Arotz-Enean. 2016-2017 ikasturtea - Kutxa Fundazioa\nEgonaldiak Arotz-Enean. 2016-2017 ikasturtea\nNoiz sortua: 27 Urtarrila 2016\nArotz-Enea, Ingurumenaren Heziketa Eskola, kutxaren Gizarte Ekintzak Euskal Autonomia Erkidegoko, Nafarroako eta Iparraldeko eskola eta ikastetxe guztiei eskainitako ekimena da; hezkuntzaren alorrean indarrean dauden gaur egungo joeretan oinarrituz, ingurumenaren inguruko arazoek gizartean eragiten duten kezkari erantzuteko proposamen bat aurkeztu nahi du Zentroak.\nEskolaren eguneroko jarduera didaktikoa osatzera datorren baliabide honen helburu nagusia, ingurune naturalera eta landa-giroko errealitatera hurbilpen aktiboa, bizipenezkoa eta globala erraztea da. Horretarako prestatutako esperientzia esanguratsuen bidez, ingurunearen egoera eta problematika eman nahi da ezagutzera, eta testuinguru horretan gutariko bakoitzak gai horrekiko daukagun erantzukizunaz zein arduraz, eta errespetuzko jarreretan eta ekologiaren kontzientzia hartzean oinarritutako hezkuntza batek etorkizunerako duen garrantziaz jabetzea da Eskolaren egitekorik behinena.\nArotz-Enea leku beroa eta abegitsua da, gainera, eta bertan ikasgelak ezarri ohi dituen baldintzapen guztietatik kanpo ikus eta azter daiteke ikasle-taldea. Bada, Arotz-Enean zain gauzkazue; izan ere, bertako diziplina anitzeko lan-taldearen ardurapean dagoen programaren baitan istorioak kontatzeko edota sortzeko parada ezin hobea izango baituzue, baita azalpen zientifikoak jaso eta talde-errealitateak aztertu eta dinamizatzeko aukera paregabea ere.\nIzen emateko epea 2016ko otsailaren 1etik martxoaren 18a bitartean izango da. Postuak mugatuak dira eta izena ematen den hurrenkera edo ordenan esleituko dira.\nArotz-Enea Kutxaren Gizarte Ekintzak sustaturiko proposamena dela familiei adierazteko konpromisoa hartzen du ikastetxeak.\nTaldeen onarpena telefonoz eta posta elektronikoaz baieztatuko da 2015-2016 ikasturtea bukatu baino lehen.\nIzena emateko epea amaituta\nIbilaldiak baso-mota desberdinetan barrena\nKobazuloetara, harrobira, baserrietara egindako bisitaldiak\nArrastoak eta seinaleak bilatzen ikastea\nAdierazpide edo espresio dramatikoa, etab. luzea...\n→Jardueren aretoa, eta bertan: Liburutegia / Erabilera anitzeko aretoa / Komunak.\nInformazio gehiago Arotz-Enea zentroaz.


Zuzendaria: Peter Farrelly. Aktoreak: Viggo Mortensen, Mahershala Ali, Iqbal Theba, Linda Cardellini, Ricky Muse, David Kallaway. AEB, 2018.\nIstorioa: AEBak, 60ko hamarraldia. New Yorkeko Bronx auzoko Nick Vallelonga, italiar jatorriko morrosko zakarra, Don Shirley pianista ezagunaren gidari izateko kontratatuko dute, Shirleyk AEBetako hegoaldean egin behar duen birarako. Beltza da Shirley, eta, ondorioz, beltzei ostatu ematen dieten lekuen Green Book izeneko gida erabili beharko dute. Biran, nola ez, arraza segregazio bortitzari eta arrazismoari aurre egin beharko diete, baita nork bere aurreiritziei ere. Benetako gertaeretan oinarritutako istorioa da.\nSariak: Uzta polita biltzen ari da filma. Tartean, aski entzutetsuak: Urrezko Globoetan hiru, film onenaren Oscar saria (guztira, hiru), BAFTA sari bat... Gainera, gehienak film onenari edo aktoreen lanari eman dizkiote. Ulertzekoa, harrera ona izateko osagaiak baititu filmak.\nOnena: Erritmo onean egituratua, bikain girotua, genero nahasketa neurritsua, gai gogorrak eta umore zipriztinak orekaz uztartuta, musika paregabea, aktoreen lan ona... Egoki kozinatutako osagai txukunek emaitza atsegina dakarte.\nTxarrena: Atseginegia eta erosoegia, aukeran. Farrellyk ondutako platerean, jateko trabarik eragingo duen hezurrik ez da.


hasiera | 2018ko albisteak | Otsailean, Foco Punto de Vista zikloan: Bruce McClure\nBruce McClure artistari interesgarriagoak zaizkio etxe-hondakinak egitura baino; proiekzioaren perfomancean nagusi dugu, eta gure hurrengo bisitaria izanen da Punto de Vista Jaialdiko Argitan sailean, otsailaren 26an Civicanen. Rotterdamgo eta Torontoko jaialdietan maite dute Bruce McClure newyorktarra, para-zinema deitutakoaren artista gisa definitua. Zinemagile honek 16 mm-ko proiektore batzuekin bidaiatzen du, elkar konektatu eta aldi berean erabiltzeko, batzuetan bi pelikula jarrita bakoitzean, eta, gainera, bere soinu-pedalek lagunduta, emanaldiak saio errepikaezinak eta ustekabez beteak dira. Bertara sartu aurretik belarrietako tapoiak banatzen direla jakinda, argi dago saioak ez direla oso ohikoak izaten.\nBadakigu Iruñera pelikula berriak ekarriko dituela, aurrenekoz ikusgai jarriko dituena, hala nola Two Helpless Young Ones Strike Out eta Rotorattler, 2016koak biak, eta bien artean ordubeteko iraupena dutenak gehienez ere. Datu bakarra dugu, alegia lehenbizikoaren protagonistak bi pelikano gazte direla, eta beren santutegira mehatxuz joandako arrotz bati eraso egiten diotela. Ez dakigu deus gehiago, baina ziur gaude beste festa bat izanen dela, argiaren intermitentziak eta magiak harentzat duten lilura agerian utziko dituena.\n"Nire emanaldietan, kontrola galtzeko aukera beti da erreala. Aretoa, proiektorea, proiekzio arduraduna, pantaila, ikusleak eta haien zuntz nerbiosoak eta aurreuste zinematiko guztiak abian jartzen dira aldi berean. Nire proiekzio-perfomanceetarako arriskua ezinbestekoa da. Esku bizi hau, hona, zuengana luzatzen dut". Horixe kontatzen digu Bruce McClurek, eta gauza gehiago entzuteko eta galderak egiteko aukera izanen dugu, Iruñeko emanaldiaren ondotik debate batean parte hartuko baitu.\nBruce McClure arkitekturako lizentziaduna da (1985) eta 23 urtez etxebizitzetako proiektuak egiten zituzten bulego txikietan aritu zen lanean. 1994an, irudi mugikorrak eta soinua eraldatzeko gailuak eraikitzen hasi zen, beti argi zinematografikoarekin jolastuz. 2008tik aurrera zinema proiektoreaz eta bere soinu optikoaren sistemaz baliatu da zentzumenak "proiekzio interpretazioetan" antolatzeko. Toki askotan egin ditu interpretazio horiek: eskola teknikoetan, unibertsitateetan, zineklubetan, museoetan eta nazioarteko jaialdietan.\nEmanaldia hasi aurretik, Italian bizi den Alex Mendizabal artista donostiarrak hartuko du parte, preludio zinematografiko batekin: Nodoa eta film laburrak. Bere biografian, artistak bere buruaz dio: "etenaldian eta mendekotasunean du interesa. Erromantiko bat da".


Aurten, bi postontzi jarriko dira haiei zuzendutako gutunak jasotzeko\nCOVID-19aren ondorioz, aurtengo Gabonak desberdinak izango dira, eta Olentzero eta Mari Domingiren ohiko etorrera ospatzerik izango ez dugun arren, Legazpiko haurrek ez dituzte haiek faltan botako.\nIzan ere, Olentzerok eta Mari Domingik dena prestatu dute legazpiar haurrengandik hurbil egoteko. Horrela, abenduaren 24an, 11:00etatik 13:00etara, Agirre Etxeberri etxeko ataripean egongo dira, Santikutz kalera ematen duen ataripean. Bertan hartuko dituzte haurrak, COVID kutsatzea saihesteko beharrezko segurtasun-distantziak gordez.\nBerrikuntza gisa, abenduaren 16tik aurrera bi postontzi jarriko dira kalean, haurren ilusio eta nahi guztiak jasoko dituzten gutunak jasotzeko.\nPostontzi bat Kale Nagusian jarriko da eta bestea Laubiden. Postontzi horiek Agirre-Etxeberrin egongo dira hilaren 24an, eta bertan ere utzi ahal izango dira gutunak.\nOlentzerok eta Mari Domingik gogorarazi digute aurten harremanak izateko modua desberdina izango dela Covid-19aren ondorioz, eta, beraz, kontaktu bisuala mantenduko da eta agurrak eta argazkiak urrutitik egingo dira.\nEra berean, gurasoentzako eta aitona-amonentzako mezu bat dute, haien laguntza funtsezkoa izango baita haur guztiek beste urtebetez agurtzeko aukera izan dezaten: ezinbestekoa da COVID-19ari aurre egiteko segurtasun-neurri guztiak errespetatzea, hau da, jende-pilaketak saihestea, segurtasun-distantzia gordetzea eta maskara erabiltzea.


Antolintxu Ondarrun – ZERESANA\nGernikako astelehentxuari aurre einda, mobilian 3 dei eta mezu bat irakurri ostian, Ondarrura bidian ipini nintzan lagun batzukin. Neure lehenengo “benetako parrandia” (15-16 urteaz zapato azulera juten nintzan baina… ez zan nire gustukua!) botatekua nintzan eta gogo aldetik eneuan oso motibata. Kantzata, eztarriko mina… eta horreri aurre eitxeko edarija dala onena entzun, eta patxaran bateaz hasi neban gaba.\nArrantzale eguna zan, nik pentsaten neban Lekittoko antzar egunen antza eukitxen dabela (mahonezko alkondaran bakarrik), baña ez zan holan ixan, jente aldetik ezeuan oso beteta. Afaldu ostian, goiko txosna gunera ein genduan, Leokadin azkan hitzak entzuten. Hortxe izten dot, ez dot komentarijorik eingo.\nKontzertuak hasi zirian, anbientia ez zan eskasa eta neu be animaten hasitxa neuan. Erromerija be heldu zan, betiko 7 jauziak dantzan ein eta Kafe antzokira ein genduan. Aspaldiko kantak euazan ipinitxa, itzala! jajajaja. Gaba erdi pasa genduan, lagun bat topa, gero bestera bat… eta Benito Lertxundi entzun gendunerako, hau zarratzen hasi zirian. Osterabe txosnetara. Goixeko 8rak zirian eta azkan traguak hartuta, Xirulara juan ginian gosaltzen. Gaupaseroz beteta tabernia, danak pintxuak jaten, beste batzuk ondik matxakauak eraten… Azkan bueltia ein genduan txosnetara baina zarratuta euazan. Lagunak etxeko giltzak atara ta etxera juan ginian.\nTxarto ez zan egon, baina ez pentsa munduko jairik onenak dirazela!\nEgilea zeresanalekittoArgitaratze-data 2011/08/20 2011/08/20 Kategoriak Kategori gabea\n2 erantzun “Antolintxu Ondarrun” sarreran\nOndarrura? hori perbersiño hutsa da, bizijua, pekatua, desfasia…. kontrola zaitez laguntxo!\nOndarrura??…. Antolintxu fallo\nAurrekoa Previous post: Antolintxu Gernikan\nHurrengoa Next post: Bildu, ETA, Guardia Zibila, KAS, udalak, gatza eta olioa


Liburua: ALTER ERO Idazlea: Bertol Arrieta Argitalpen data: 2012-09 Argitaletxea: Susa Orrialde kopurua: 151\nNork ez ditu Youtubeko iragarki laburrak nahitaez ikusi eta entzun behar izan? Bart arreta eman zidan horietako batek, kotxez lanera doan gizon gazte, erdi lokartu eta trajedunaren eguneroko bidaia hitsa erakusten zuen batek, alegia.\nUne batetik bestera, gidariak freskagarri bat zintzurreratzen zuen eta, orduan, autoko giro grisa desagertu eta musika alai, neska irribarretsu, itsaso urdin eta oihan basatiak inguratzen zuten gizona. Beste hitz batzuetan esateko, eguneroko errealitate arrunt eta aspergarriak lekua uzten zien protagonistaren fantasia koloretsuei. Argi dago, baiki, iragarkiaren mezua: edan ezazu xxx freskagarria, eta aske izango zara. Zoriontsu izango zara. XXI. mendean.\nAristoteles, Eike von Repgow, Locke, Voltaire, Kant, Marx, Sartre… Asko dira antzinaantzinatik gizakion askatasunaren eta zoriontasunaren inguruan gogoeta egin dutenak, eta ez da honako hau filosofiari nahiz arestian aipatu iragarkiak gure gizarteari buruz adierazten diguna aztertzeko lekua. Aitzitik, nago Bertol Arrietaren ipuinen eredugarri aintzat har dezakegula freskagarriaren iragarkia. Niri halaxe iruditzen zait, behinik behin.\n“Askasuna” deritzonaren konplexutasunean sakondu gabe, libertate egarriari eta metaliteraturari buruzko gaiak darabiltza, funts-funtsean, idazleak Alter ero liburuan. Horrela, nabarmenak dira bertan pertsonaien errealitatea deskribatzeko ahalegina zein, errealitateari muzin eginez, gizarteak inposatzen dizkien dogma eta arauei aurre eginez, askatasun grinak hartaratuta pertsonaia horiek beroriek sortu nahi lituzketen alter ego (“alter ero”) eta ametsezko munduak. Errealitatea eta fikzioa estu-estuki lotuta daude, beraz, Arrietaren narrazioetan, eta errealitatea gailentzen da bien arteko lehia amaigabean.\nAgidanez, klasikotzat (zer ez da klasikoa, gaur egun?) jo ditzakegun desio eta pasioak jaso ditu zarauztarrak liburu honetan. Are gehiago, literaturaren eta askatasunaren arteko harremana (zer da bata, bestea gabe?) aspaldikoa izanagatik, XIX. mendeko erromantizismoak, idealismoak eta liberalismoak eragin zuten, neurri handi batean, askatasun indibidualaren eta sentimendu kontrolaezinen aldeko apustu kontzientea Europako idatzizko literaturaren (esan nahi baita, literaturen) esparruan. Testuinguru horren baitan kokatu behar ditugu, hain zuzen ere, Arrietaren ipuinok.\nIrakurleak ez du, ordea, kontakizunetan Caspar David Friedrich-en paisaia menditsurik topatuko, hiriak eta teknologia berrien meneko gizarte postmoderno eta laberintiko samarrak baizik. Horrenbestez, azken horiek (gizonezko) protagonisten bizi- pentsa- eta joka-moldeak baldintzatzen dituzte goitik behera, eta haien barne-mundu gatazkatsua azaleratzen dute.\n“O, what a noble mind is here o´erthrown!” Opheliak Hamleti buruz esan zituenak egokiak izan litezke ipuinetako zenbait pertsonaia interpretatzeko. Gehienek, dela eguneroko errealitate ospelean dela literaturari buruzko hausnarketa metaliterarioetan murgilduta, ez dutena desio dute, itsasoko edo, akaso, zeruko arrain izatea. Ezaugarri horrek, askatasun eta abentura egarri horrek, arrazoiaren eta sentimenduen arteko borroka horrek, literatura unibertsaleko beste zenbait pertsonaiarekin parekatzen ditu, denek ere, oso testuinguru ezberdinetan, antzeko gatazkak eta zalantzak baitituzte. Horien eredugarri dira, besteak beste, Melvillen Moby Dick, Hesseren Narzis und Goldmund, Collodiren Le avventure di Pinocchio, Huxleyren Brave new world, Lingrenen Mio, min Mio, Zubizarretaren Eztia eta ozpina, Landaren Galtzerdi suizida, Sarrionandiaren Lagun izoztua eta Atxagaren Behi euskaldun baten memoriak, batzuk aipatzearren.\nBizitza eta askatasun egarria duten pertsonaien zerrenda amaigabea da, zinez, munduko genero eta sistema literario guztietan, eta nago sinesgarriki deskribatzen dituela Arrietak, ikuspuntu naturalistatik urren deskribatu ere, bere sorkariak. Finean, Pirandellok berak nabarmendu zuen ez dela dramarik gabeko pertsonaiarik, eta, nire ustez, behar bezala betetzen dute baldintza hori, Txikira beti hordago! idazlearen lehen ipuin-liburuan baino areago, Alter eroko protagonistek. Bizi beharrean, beren drama antzeztera kondenatuta dauden protagonistek.\nPertsonaien unibertsaltasuna gorabehera, idazleak teknikoki eta estrukturalki ahalegin handia —handiegia?— egin duela iruditzen zait, zenbait teknikak (in media res azpimarratu behar), bat-bateko pertsona aldaketek (adib. ipuin berean 1. eta 3. pertsonak tartekatzea narratzaile berari buruz aritzeko), genero aniztasunak (adib. artikulu zientifikoaren itxurako ipuina) edo aditz aspektu anitzek (adib. ipuin berean oraina eta etorkizuna tartekatzea) testua aberastuko zutelakoan, beharbada.\nNiri, bederen, agerikoegiak iruditu zaizkit estrategia horiek, jolasteko eta esperimentatzeko aproposak, baina testu artifizialegien sorburu. Ikuspuntu tekniko huts horretatik aztertuta, gustukoago ditut, linealagoak badira ere, Txikira beti hordago! liburuko kontakizunak eta hizkuntzarekin nahiz egiturekin jolas egiteko modu sotilagoak.\nBestetik, idazleak umorea, tentsioa, elkarrizketen indarra eta beste baliabide batzuk ditu Alter eron bidelagun. Errealismora (errealismo zikinera, neurri handi batean) modu psikologikoan lerratzen denean (adib. By-pass, Ordezko atezainaren balada, Stand by edo B y e ipuinetan) emaitza oparoak lortzen dituelakoan nago, ez ordea istorioek absurdoaren edo esajerazioaren bidetik jotzen dutenean (adib. Un tal Ekain, Ez da zinemazaleentzako herrialdea edo Laurak eta hodei). Nire irudiko, nabarmenegiak dira horrelakoetan idazlearen eskua eta efektu jakinak lortzeko ahalegina.\nNarrazio gehienek musikaren, literaturaren eta zinemaren oihartzunak dituzte, eta baita heterolinguismoa edo hizkuntza aniztasuna ere; horrela, euskara nagusitu arren, aise topatuko ditu irakurleak gaztelaniaren, ingelesaren eta frantsesaren zipriztinak.\nLaburbilduz, interesgarria iruditu zait, oro har, Arrietak liburu honetan landu nahi izan duen gaia, eta gustatu zaizkit protagonistak eta haien barne-mundu konplexua azaltzeko modua. Halaber, gustatu zaizkit eszenen errealismoa eta indarra; irakurleak aise irudika ditzake, eta haien ernamuina gure gizarteko egunerokotasunean datza, argi eta garbi.\nAlabaina, testuinguru eta familia ezberdinetan girotuta dauden arren, homogeneo samarrak begitandu zaizkit, narratiboki, istorio gehienak, denek ere alter eroei antzeko ikuspegitik heltzen dietelako. Absurdoaren erabilera ez zait, salbuespenak salbuespen (Ipuin perfektua aipatuko nuke hemen), sinesgarria iruditu, eta esango nuke idazleak konplexutasun eta aniztasun teknikoa erdiesteko —ageriko— ahalegin handiegia egin duela.\nBatek daki Cortazarren ipuineko axolotl-arrainen antzekoak ez ote garen, eta, aquarium baten barrunbean, aske izan ginen garai urrun-urrun harekin uneoro amets egiten ez ote dugun. Batek daki de la Barcak (nace el pez, que no respira…) deskribatu zituen arrainak ez ote garen, zurrunbilo baten erdi-erdian betiko lozorroan. Batek daki. Azken finean, ez al dute, Rilkeri men egitera, itsasoko arrainek berek ere zeruan hegan egitearekin amets egiten? Halakoen kontzientzia piztu nahi izan du Arrietak, akaso, Alter eroko kontakizunetan harat-honat igerian dabiltzan arrain haragizko eta hankadunen bitartez.


Estalki berria Bergarako seminarioan - Bergara - Goiena.eus\nEstalki berria Bergarako seminarioan\nJagoba Domingo 2013-09-24 15:42\nLabegaraietako kiroldegian zegoen estalkia seminarioan jartzen dabiltza egunotan. Seminarioko gunea, jolasgune eta kultura ekintzak egiteko toki bezala berreskuratu nahi dute. Horrela estalkiak besteak beste, orain arte Munibe plazan jartzen zenaren funtzioa beteko du. Horrez gain, saskibaloian zein futbolean jolasteko saski eta ateak jarri dituzte.\nSeminarioko jolastokian, Labegaraietako kiroldegiko tenis kantxan zegoen estalkia muntatzen ari dira egunotan; eta berau asteburuan estreinatzeko asmoa du Udalak. 30 metro luzeran eta 15 zabaleran dituen estalkiari beste erabilera bat emateko helburuaz aldatu dute lekuz. Alde batetik, aurreko erabiltzaileen arabera tenisean jokatzeko ez zuelako altuera nahikorik; eta bestetik, Udalak herri-gunean horrelako karpa finko baten beharra ikusten zuelako eta urteetan seminarioa izan den jolastokia berreskuratu nahi dutelako.\nHainbat erabilera izango ditu karpak\nKarpak hainbat erabilera izango dituela esan du Iruinek, alde batetik, umeentzako jolasak, finko jarriko dituzte. Lehenengo fasean, lurrean gorputzarekin jolasteko jokoak margotuko dituzte, adibidez antzarraren jokoa. Hala ere, datorren urtera begira beste elementu batzuk jarriko dituzte. Eta bestetik, ekintza kulturalak aurrera eramateko gunea izango da; hau da, orain arte Munibe plazako estalkiak betetzen zuen funtzioa seminarioko karpak beteko du. Horrez gain, eguraldiaren arabera antzerki zein kontzertuak bertara bideratuko dira.\nMunibe plazako estalkiaren arazoetako bat, muntaia Udal brigadako langileak egiten zutela da, hori behin eta berriz egiteak dakarren kostuarekin. Baina karpa seminarioan jartzeaz gain, gazteek kirol egin dezaten, saskibaloian jolasteko zein futbolean jolasteko saski eta ateak jarri dituzte.\nAparkalekua izaten jarraituko du\nHorrez gain, seminarioak asteburuetan beste funtzio garrantzitsu bat betetzen du, autoen aparkalekua. Bada Iruinen arabera, aparkalekua izaten jarraituko du, baina batez ere, hiri-guneko komertzioak bultzatzera bideratu nahi dute. Horretarako bost hilabetez ikerketa bat egin dute, aparkalekua erabilera zein den ikusteko.\nKarpa asteburu honetan estreinatuko dute Dj jaialdi batekin.


Feroe irlak: izurdeak eta independentzia • ZUZEU\nDanimarkako Feroe irletako hondartzak gorriz tindatu ziren joan zen astean. Ehunka izurde akabatu zituzten inguruetako gizonezkoek haurrak eta emazteak ispazterretik begira zeuden bitartean. Zortzi gizon inguruk harrapatzen dute animalietako bakoitza hil eta zatitzeko. Pikatxoi ebakitzaileak erabili zituzten langintza horretarako.\nSea Sheper talde ekologistak grabatu zituen irudiok, “eskala handiko masakrea” salatu asmoz. Esan bezala izurdeak (pilotu baleak) dira biktimak danimarkako probintzia autonomo honetan.\n“Grindadap” (baleen hilketa) deitzen zaio aintzinatetik datorren “tradizio” honi eta bere aurkako borroka daroa urtez urte elkarte ekologistak. Izan ere, egia esatera, izurde hauen haragia ez da ia batere kontsumitzen gero, merkurio eta metal astun ugari baitute euren okeletan. Hala iritzi diote osasun ardura dutenek, behintzat.\n(Kasu!: irudiak gordinegiak izan daitezke)\nSea Sheperd-ek bere atarian dioenez ” Nola liteke, baleen ehiza debekatzen duen Europar Batasuneko kide den Danimarkak deus ez egitea izugarrikeria honen aitzinean?”. Areago, elkarteak dioenez, Danimarkak laguntza eskeintzen du bertara itsas armadako bi ontzi bidaliz izurdean biltzeko lanetan laguntzeko.\nSea Sheperd-eko presidente den Lamya Essemlali-ren arabera, arrazoi estrategikoak daude horretarako: “Danimarkak ez du hilketa hori debekatu nahi, Feroe irletan den mugimentu independentistari ez laguntzeagatik. Populuaren erdiak ia, Danimarkatik aske nahi du bizi eta masakre hauen kontra egin ezkero, tarte handiago ukango lukete independentistek. Arrantza handia eta petrolio ugari da itsasertz horietan, eta izurdeen gertaera euli kaka da ekonomia kontu handiagoen artean”.\nBeste alde batetik, feroetarrek legearen barruan jokatzen dutela diote. Whaling.fo guneak Feroetako Parlamentuaren independentzia aldarrikatzen du: “Danimarka ez bezala, Feroe Irlak ez daude Europar Batasunean. Aspaldikoa da feroetarrek duten eskubidea euren baliagai naturalak erabiltzeko”.\nPoliziak bost militante ekologista atxilotu ditu, gertaera eragozten saiatu direnean. Aske utzi dituzte baina bi urteko espetxera zigor ditzakete.\nferoe irlak, independentzia, izurdeak


Guri buruz - Jiangsu Apex Eguzki Energiaren Teknologia Co., Ltd.\nEguzki Panel monokristalinoa\nEguzki Panel Polikristalinoa\nSareko Eguzki Sistema\nBerun azido bateria AGM / GEL\nJiangsu Apex Eguzki Energiaren Teknologia Co., Ltd.\nJiangsu Apex Eguzki Energiaren Teknologia Co., Ltd. eguzki panelaren fabrikatzaile eta esportatzaile profesionala da 10 urte baino gehiago daramatza. Eguzki-zelulak, modulu fotovoltaikoak eta eguzki-sistemak diseinatzen, ekoizten eta saltzen espezializatu gara.\nApex Solar-ek I + G eta zuzendaritza talde profesionala du eta nazioarteko test estandarrak zorrozki jarraitzen ditu TUV, CE, CEC, CQC, ISO9001, ISO14001. Aldi berean, Apex Solar-ek produkzio pertsonalizatua eta 12 urteko produktuaren bermea eta 25 urteko potentziaren bermea eskain ditzake. Orain arte, apex eguzki moduluak, mota monokristalinoak eta polikristalinoak barne, sarean, saretik kanpoko eta sistema hibridoetarako instalatu dira Europako herrialdeetako, Australiako, Kanadako, Hego Amerikako, Afrikako, Ekialde Hurbileko eta Asiako merkatuan. Kalitate handiko produktuak eta entrega azkarragoak epe luzerako lankidetza ekar dezaketela uste dugu. Bezeroen gogobetetasuna da gure etengabeko aurrerapenaren eragilea.\nApex Solar-ek produkzio ekipamendu automatiko aurreratuak sartu ditu bezero guztientzako kalitatezko eguzki-plakak ekoizteko, Vietnamgo fabrikak urteko 200MW-ko ahalmena du, PV moduluen ekoizpen-ahalmen txinatarra 600 MW-ra iritsi da urtean, guztira 800 MW-ko urteko ekoizpen-ahalmena Badago hasieratik bukaerara pentsatutako QC sistema integrala. Erabilitako lehengai guztiak 1. mailako hornitzaileenak dira. Txinan eguzki moduluen fabrikatzaileen izen kalitatezko produktuak ematen dituzte prezio lehiakorragoarekin.\n50 urtetik gora\nHelmugako 50 herrialde baino gehiago\nEguzki-panel guztiak A mailako zelulek eginda daude. Erabilitako lehengai guztiak 1. mailako hornitzaileenak dira\nModuluak instalatzeko 2GW baino gehiagoko instalazioa\n3GW bidaltzeko ahalmena baino gehiago\nGuri buruz jakin nahi duzun guztia\n27. solairua, A blokea, Crystal International Center, 20. zenbakiko Dongting Middle Road, Xishan barrutia, Wuxi hiria.


Gereziondo bat landatu dute COVID-19agatik hildakoen omenez - Busturialdeko Hitza : Busturialdeko Hitza\nAritzatxu bidean, San Martin errekaren zubiaren ondoan landatu dute gereziondoa. Hain zuzen ere, COVID-19agatik hildakoak gogoan izateko zuhaitza da landatu dutena, bai eta gaitzagatik txarto pasatu dutenak ere. Bermeoko Herri Babeseko boluntarioek hartu dute gereziondoa landatzeko ardura. Zuhaitza joan den astean landatu bazuten ere, boluntarioak zapatu goizean joan ziren gunera, lanak amaitzera.\nPirritx, Porrotx eta Marimotots pailazoek bermeotarrei emandakoa da gereziondoa; abenduan egon ziren pailazoak Bermeon, Amaren Intxaurrak ikuskizunagaz, Artza frontoian. Gereziondoaren ondoan, gainera, dohaintzaren berri ematen duen kartel bat jarri dute.\nHerri Babesatik jakitera eman dutenez, otsailaren 15era arte, Bermeon 23 ziren COVID-19agatik hildakoak.


TAKE saskibaloi taldeak badu geroa - - Tolosaldeko ataria\nTAKE saskibaloi taldeak badu geroa\nTAKE Saskibaloia 2017-06-21 10:16\nTAKE Red Line Mekanika denboraldiko azken partidaren amaieran, harrobiko jokalari eta zaletuekin. ASIER IMAZ\nDenboraldiaren balantzea egin du TAKE-k, jokalariek egindako lanak bere fruituak eman dituela nabarmenduz.\nBehe mailetako taldeek eta senior nesken taldeak kontutan hartzeko moduko denboraldiak burutu dituzte. Senior mutilen lehen taldearen lanetik harago ere, TAKEko beste zenbait taldek lan aipagarria egin dute amaitu berri den denboraldian.\nSenior neskak, beste urtebetez igoera fasera sailkatu dira eta ez hori bakarrik, mailaz igotzeko Lauko Finalera sailkatzeko zorian izan dira. Hurrengo urterako, helburu argia eta motibagarria izango dute beraz gure neskek. Neskekin jarraituta, lehen eta bigarren urteko jokalariz osaturiko kadete nesken taldea ere Errendimendu Mailara igotzeko Lauko Finalera sailkatzear izan da.\nMutilen kasuan, kadete zein juniorrek urtea Gipuzkoako Kopa jokatzen amaitu dute. Kadeteek euren urte ona berretsi dute Donostiako Easo taldearen aurka finala galduta. Emaitza honekin, adin horretako Gipuzkoako bigarren talde gisa finkatu dira. Junior mutilek aldiz, Gipuzkoako Lauko Finalera estutasun batzuekin sailkatu arren, ametsetako finalerdi eta finala jokatuta, irabazi egin zuten. Urte osoko lanak bere fruituak dakartzala erakutsi dute gure mutilek. Saskibaloiko zelaiko entrenamenduez gain, Berazubin astea joan eta astea etorri, bi talde hauetako jokalariak gogotik saiatu dira prestaketa fisikoko saioetan.\nLerro hauen bitartez, gure neska-mutil guztiak zoriondu nahi ditugu urte osoan zehar erakutsitako errespetuzko jarreragatik. Taldeetan giro ona izan da nagusi eta istiluek ez dute ia lekurik izan. Datorren urtera arte!


Gabonetako afariak segurtasunez ospatzeko gomendioak — Gaztezulo\nGabonetako afariak segurtasunez ospatzeko gomendioak\nGabonetako afariak segurtasunez ospatzeko gomendioak Aireztapena eta distantzia dira gakoak, baina ez bakarrak. https://www.gaztezulo.eus/albisteak/gabonetako-afariak-segurtasunez-ospatzeko-gomendioak https://www.gaztezulo.eus/albisteak/gabonetako-afariak-segurtasunez-ospatzeko-gomendioak/@@download/image/Navidad-coronavirus.jpeg\nAireztapena eta distantzia dira gakoak, baina ez bakarrak.\nAurtengo Gabonak ez ohikoak izango dira guztiontzat; soilik gertukoenekin ospatuko ditugu, talde txikietan, eta ahal dela segurtasun neurriak jarraituz. Asko dira zuzenean aurten Gabonetan elkartzeari uko egin diotenak, maite dituztenak arriskuan jartzea ekiditeko; elkartuko direnak ere, duda handiekin dabiltza, gauzak ahalik eta hobekien egiteko formulen bila.\nGabon intimo eta xume hauetan garrantzitsua da hainbat ohitura ikuskatu eta moldatzea; atzean utzi beharko ditugu elkarbanatutako janari plater handiak, topa egiteak, elkarrengandik estu esertzeak, abesten edota altu hitz egiten igarotako gaualdi luzeak... Kontu handiagoarekin ospatu beharko dira aurtengo afariak. Baina, nola lortu ahalik eta afari seguruenak ospatzea? Jarraian, hainbat gomendio topatuko dituzue:\n- AIREZTAPENA ZIURTATU: Afari gehienak sukaldean ala egongelan egiten dira; onena, gela horretako leihoa apur bat irekita uztea da. Ez du zertan parez-pare irekita egon behar; eskoletan bezala, airea apurka berritzeko nahikoa da apur bat irekitzea. Gela berdinean ordu asko igaro behar badituzue, aldiro korronte apur bat egitea gomendatzen da.\n- SARRERAN, GELA: Gonbidatuak sartzerakoan, eskaini gel hidroalkoholikoa. Horrekin batera, zapatak, berokiak eta aterkiak sarreran uzten badituzte hobe, etxe barrura sartu gabe.\n- MASKARA ERABILI: Janaria zerbitzatu bitartean, saiatu maskarekin egoten; hala, arriskua gutxituko duzue. Afaria amaitzerakoan ere, hobe berriro maskarak janztea.\n- DISTANTZIA MAHAIAN: Aurten gehienez 10 lagun bildu ahalko dira etxe berean, baina baliteke denak ez izatea familia unitate berekoak. Hala bada, egokiena mahaian distantziak handitzea da; truko on bat familia unitateak biltzea da, hala, unitate ez direnen artean distantzia handiagoa izango delako.\n- JANARI ERRETILUEN ORDEZ, PLATER INDIBIDUALAK: Aurtengo Gabonetan, hobe janaria zuzenean plater bakoitzean zerbitzatzen baduzue, eta gogoratu ez partekatzeaz. Ogia eta antzekoak ere hasieratik bakoitzaren aldean ipini, eta ez pasa erretilurik eskuz-esku.\n- EDARIAK, ESKU BAKAR BATEK ZERBITZATUTA: Edariak zerbitzatzeko orduan, hobe senide bat arduradun izendatzea eta berak soilik ukitzea botilak. Hala, botila eskuz-esku ibiltzea ekidingo dugu.\n- KONTUZ AHOZAPIEKIN: Ahozapiz nahastea arazoak ekar ditzake; aurten, onena paperezkoak erabiltzea da, erabilera bakarrekoak, hain zuzen.\n- KANPOAN BADA, HOBE: Inork afaria terraza ala lorategi batean egin badezake, oraindik era hobeto; aire librean, birusaren zabalkundea nabarmen gutxitzen da.\n- KONTUZ JASO: Erabilitako plater, mahai-tresna, edalontzi eta gainerakoak kontuz jaso beharko dira; gogoratu dena ondo garbitzeaz (ontzi-garbigailua badugu hobe) eta ez ahaztu egongela aireztatzeaz. Amaitzerakoan, eskuak ondo garbitu.\n- TEKNOLOGIA LAGUN: Aurten mahaira eseriko ez direnekin bideo-deiak antolatu; guztion animoak altxako ditu ziur, eta maite dituzuen horiekin egoteko eta topa egiteko aukera izango duzue.


Odon de Apraiz Ikastola » Arte Hezkuntza / Educación Artística\nArt through english, Arte Hezkuntza / Educación Artística, Euskera, Gaztelania / Lengua Castellana, Ikasleak / Alumnado, Ingelesa / Inglés, Ingurunea / Conocimiento del Medio 4 Erantzun »\nMaiatzaren 6an Lurraskara joan ginen. Oso ondo pasatu genuen jolasak egiten, etxabereak ikusten, baita jaten ematen ere. Hoietako animalia batzuk zaldiak ziren. Orraztu genituen eta baita beraien gainean ibili ere. Bideoan dituzue argazkiak. Ikusi eta gero komentatu!!! Ea zuen gustukoak diren.\nArte Hezkuntza / Educación Artística, Gurasoak, Ikasleak / Alumnado, Orokorra / General Erantzun 1 »\nHorma-irudi lantegian elkarbizitzako gaia “urrezko araua” delakoarekin lotuta landu dugu. Arau honek dio: “trata itzazu besteak zu tratatua izan nahi duzun bezala”\nIkasleek egindako lanek gai hauek jorratzen dituzte: kidetasuna, beharra dutenei laguntza, berdintasuna, kiroltasuna, e.a.\nHerensugearen kondaira testuingurutzat aukeraturik eta ikasleek eginiko ekarpenak harturik, muralak elkarbizitzaren ideia, denboragabeko eta betibizia, islatzen du.\nArtelan hau bi ikuspuntutik begira daiteke: urrutitik bada, elkarbizitzako ideia nagusia hautematen da eta hurbilduz gero, hezkuntza komunitatearen eguneroko eta gertuko elkarbizitzako egoeren adibideaz jabetu gaitezke. Koloreak garrantzi handia du batez ere urre koloreak lana batzeko eta urrezko araua adierazteko.\nEn el taller de muralismo se ha trabajado el tema de la convivencia ligada a la “regla dorada” la cual dice:”trata a las personas como quieres que te traten”.\nLos trabajos plásticos que hicieron los alumnos y alumnas hablan sobre ésto: ayudar a los compañeros y compañeras, auxiliar al que lo necesite, deportividad, igualdad…Se ha usado como marco la leyenda del dragón al que se han incorporado las escenas aportadas por el alumnado.El mural simboliza la convivencia como realidad atemporal y perpetua.La composición está creada para que desde la distancia se aprecie la metáfora mayor y desde cerca se puedan contemplar las escenas más cotidianas y cercanas a la comunidad escolar como ejemplos de convivencia. El color es protagonista, en especial el dorado, como unificador y símbolo de la regla dorada.\nEtiquetas: Murala /25.urteurrena\n3 urteko gure artistak\nArte Hezkuntza / Educación Artística, Haur Hezkuntza / Educación Infantil, Ikasleak / Alumnado 2 Erantzun »\nHona hemen 3 urteko umetxoek euren familiekin koloroeen inguruan egindako lanak.\nEtiquetas: arte lana\nETOR ZAITEZ HONA MUSIKAREKIN!!!\nArte Hezkuntza / Educación Artística, Ikasleak / Alumnado, Orokorra / General 20 Erantzun »\nGure egunak eztabaidez josita daude. Kontu txikienak ere diskutitu egiten ditugu . Antza denez, “geurea” beti izaten da onena: kirol taldea, herria, iritzia, etxeko patata-tortilla… Eskerrak, piztiak bezalaxe, musikak lasaitzen gaituen!!! Ala ez? Zein da zuri gehien atsegin zaizun musika mota?, eta taldea?, bakarlaria?, tresna?, lehengoa edo oraingoa? Batzuek diote ez dagoela ez hoberik ez txarragorik, musika guztiak onak direla eta, beharbada bai, garaiak eta gustuak direla desberdinak. Zuk nondik “joko” zenuke?, zein/zer nahiago duzu?, zergatik?\nEz aldegin eta etor zaitez hona zure musikaz!!!\nEtiquetas: aisialdia, euskara, musika\nJANTZI AURPEGIA IRRIBARRE KOLORETSU BATEZ\nArte Hezkuntza / Educación Artística, Ikasleak / Alumnado 27 Erantzun »\nEzagutzen al duzue forma eta kolorerik gabeko paisaia edota pertsona tristeagorik? Guk ez dugu nahi horrelakorik gertatzerik. Ez gure herrian, ezta gure lagunekin ere. Hortaz, zer deritzozue geure bizitza forma eta kolore desberdinez betetzeari? Zer deritzozue geuk margotzeari eta guk geuk ere sortzeari? Ongi, ezta? Ea bada, egin dezagun denon artean. Bete dezagun gure mundua forma ederrez eta kolore biziez. Poztu ditzagun begiradak eta bihotzak!!!\nEta, nola ez, zure koloreak beti izango dira ongietorriak.\nEtiquetas: 5.maila, marrazkiak


Sanjuanetako kamiseta berrirako marrazki lehiaketa abian da - - uztarria.eus\nSanjuanetako kamiseta berrirako marrazki lehiaketa abian da\nUrrestillako Festa Batzordea 2016-02-25 18:24\nAdi! Aurten ere, Urrestillako Festa Batzordea berrikuntzekin dator. Jakingo duzuen bezala, bi urtean behin sanjuanetarako kamiseta berriak ateratzen ditugu, atzekaldeko marrazkia berrituz. Aurtengoan, ordea, erabaki berezia hartu dugu: marrazkia egiteko aukera herritarrei emango dizuegu, zubei!\nHorretarako, marrazki lehiaketa jarri dugu abian, eta hauek dira parte hartzeko baldintzak:\n- Gaia: sanjuanak eta sorginak.\n- Marrazki oso bat izan behar du, gehienez bost kolore erabil daitezke eta neurria, berriz, A4 orrialde batena.\n- Kamiseta beltza izango da.\n- Marrazkiak martxoaren 23rako aurkeztu behar dira eta horretarako bi aukera jarri ditugu: marrazkiak Lurdesen dendara eramatea, edo urrestillakofb@hotmail.com helbide elektronikora bidaltzea (digitalizatuta).\n- Nahi dutenek, leloa ere idatz dezakete.


Ignacio Zalakain oiartzuarrak atera du Bidasoko Lehenbizikoa - Bortziriak - Erran.eus\nTtipi-Ttapa 2017-05-02 10:40\nIgnacio Zalakain, Bidasoko Lehenbizikoarekin, Berako Ehiza eta Arrantza Elkartearen oroigarria jaso zuen, Lorenzo Jaurena presidentearen eskutik.\nMaiatzaren 1ean, sasoia irekitzen zen egunean, goizeko 7etan atera du 4,7 kilo eta 80 zentimetro luze zuen arraina\nDenboraldia ireki eta hamabi minutu nahikoak izan ditu Oiartzunen sortu eta Lezon bizi den Ignacio Zalakain arrantzaleak aurtengo denboraldiko lehen izokina ateratzeko. Ignacio Zalakainek urteak daramatza arrantzan, amuarrainetan lehenik, eta izokinetan ondoren. Endarlatsa parean arrantzatu du 4,7 kiloko eta 80 zentimetro luzeko arraina, maiatzaren 1eko goizeko 7:12ean.\nKutxarila erabiliz lortu du lehenbiziko izokina arrantzatzea. Izokin arra eta basatia zen, ez baitzuen txipik ezta hegal mozturik ere.\nBerako Ehiza eta Arrantza Elkarteko Lorenzo Jaurena presidenteak saria eman dio Zalakaini lehen alea harrapatzeagatik. Izokina, berriz, Donostiako Errekondo jatetxeak erosi du, 1.800 euroren truke. Gustura agertu da Zalakain bera: «Tratua egin dugu, eta pozik geratu naiz. Halakoak gutxitan lortzen dira». Denboraldiko lehen izokina soilik sal daiteke, gainontzekoak ezin dira merkaturatu.\nEndarlatsako presa bota dute aurten eta hortaz, arrantzaleak sakabanatuagoak zebiltzan ibai bazterrean\nAurten, denera 78 izokin arrantzatu ahal izanen dituzte Bidasoan, azken urteetan baino guttiago. Kopuru horretara ailegatutakoan bukatuko da sasoia, edo, bertzenaz, uztailaren 31n. Aurten, lehen aldiz, arrantzale bakoitzak gehienez hiru izokin arrantzatzeko modua izanen du sasoi osoan.


LAB sindikatuak X. Biltzar Nagusia egingo du ekainaren 16 eta 17an Baiona-Miarritzen. Biltzar Nagusiari dagokion prozesuaren baitan komite exekutiboa osatzeko hautagaitza aurkeztu da. irakurri\nPandemiatik atera eta orain gerra dugu albiste. Egoera batean nahiz bestean patronalaren interesak dira lehentasun. Pandemian zehar farmazeutikak aberastu ziren, eta orain armagintza eta energia trasnazionalen txanda da. irakurri\nMUNDU JUSTU, JASANGARRI, SOLIDARIO ETA BAKETSU BATEN ALDE : GU GARA ALTERNATIBA!\nGuk, gizarte eraldaketarako mugimenduko eragile eta sindikatuok, Maiatzaren lehen bateratura deitzen dugu. irakurri\nMartxoak 17an, Denok Greban !\nLAB sindikatuak grebara eta mobilizaziora deitzen du martxoaren 17an goizeko 10ak30tan Baionako geltokitik. irakurri\nNire Herriak Elkartasuna izena du !\nAtzo, Martxoaren 2an, goizeko 10ak30-tan Baionan bildu gira ATTAC, BIZI MIGRANTS, EHBai, EELV, ENSEMBLE, ETORKINEKIN, LA CIMADE eta LA FRANCE INSOUMISE-ekin, "Anti Arrazismoa eta Elkartasuna" Kanpainarentzat antolatzen ditugun ekintzeen presentatzeko. irakurri\nEuskal Herriko Ekintza Sozialeko eta Medikuntza-sozialeko eragileek, langileek, elkarteek, kudeatzaileek, arduradunek eta erakunde sindikalek hitza hartzen dute elkarrekin. irakurri\nPaueko Dei Auzitegiak Sokoa enpresa zigortu du bertako langile ohi eta LABeko kide Sebastien Hiriarti 10.000 euroko kalte-ordaina ordaintzera, kaleratzea arau kontra eman zela argudiatuta. Halaxe erabaki zuen Baionako Prud’hommetako kontseiluak bere momentuan eta halaxe berretsi du, orain, Paueko Dei Auzitegiak. irakurri\nOsasun, sozial eta medikuntza-sozialeko sektore pribatu eta publikoko langileok funtsezkoak gara bizitzarako. Guztiok bermatzen dugu zaintzarako eta eguneroko laguntzarako sarbidea. Guztion ongizatea bermatzen dugu, nahiz eta lan-baldintza gero eta okerragoak eta soldata apalak pairatu. irakurri\nLABek sindikatu feminista gisa goraki erraten du lantokiak indarkeria sexistarik eta sexualik gabeko lekuak izan behar direla. Ildo hortatik, azaroaren 25eko manifestaldia sustengatzen eta bertan parte hartzera deitzen dugu! irakurri\nErreferendumaren data mantentzeko xedea benetako probokazio politikoa da, eta beste behin ere Estatu frantsesaren burugogorkeria, eta elkarrizketarekiko nahiz ariketa demokratikoarekiko duen ikusmoldea agerian uzten du. irakurri


Kopako finalera joaten direnek, betiko kontatuko dute. «Euskal derbi hau edozein denboraldiko jokorik handiena da» Kopako finalera joaten direnek, betiko kontatuko dute. «Euskal derbi hau edozein denboraldiko jokorik handiena da»\nHome Gizartea Kirolak Kopako finalera joaten direnek, betiko kontatuko dute. «Euskal derbi hau edozein denboraldiko...\nSid Lowe aspaldiko ezaguna da blogean. Komunikabide ezberdinetarako futbolari buruz idazten du ingelesez, eta, nahiz eta hori egin, futbolaz idatzi, askotan sartu dugu gure blogean. Izan ere, emaitzetatik haratago doazen alderdiei erreparatzen die.\nOraingoan ere sartu dugu, ESPNren edizio britainiarrean artikulu berezi bat argitaratu baitu Real eta Athleticek apirilaren 18an Sevillan jokatuko duten gizonezkoen Kopako finalari buruz.\nEuskal talde horiek hain berezi egiten dituzten gauzez hitz egiten du. Euskal Herri penintsularrean lehen mailako ekipoen kontzentraziotik hasita: 5 talde, hau da, zerrenda osoaren %25.\nSevillan jokatuko duten bi euskal taldeen arteko lehia ere aipatu du. Lehia izugarria da, eta zelaitik kanpo, zaletasunen arteko anaitasun bihurtu da: zelaian etsai, kalean anai. Adierazten dugun bezala, nahiz eta batzuek, errealitate hori okerrera aldatu nahi duten: etsai, bai zelai eta kalean. Behin eta berriz errepikatuko dugu, batzuk, komunikabide batzuk bereziki, futbola, «euskal nazionaltasunarekin akabatzeko» tresna bezala erabitzen dute.\nSid Lowek ez du zalantzarik. Sevilla hiru koloreko jaia izango da. Ez bakarrik zuria, urdina eta gorria. Bestela, eta batez ere, gorria, berdea eta zuria. Eta, ziur gaude une batzuetan «oso ozena» ere.\nGuri ez litzaiguke harrituko «koronabirusaren krisia» (krisi oso mediatikoa) ateak itxita jokatzeko arrazoi bezala erabiltzea. Horrek, gure herrialdean aspalditik oso ohikoa izan dena entzutea saihestuko luke: Espainiako Erresumako agintari gorenekin kidetasun gutxi erakustea. Egon, edo ez, «erregeordean»… Denbora kontua.\nAzken batean, irakurtzea merezi duen artikulu handi bat, euskal futbolean zer den garrantzizkoa gogorarazten baitigu. Hori guztia artikulu honen amaieran ageri da:\n(Denboraldiaren hasieran, Garitanok, Athleticeko entrenatzaileak, Errealiko akziodunak, jokalari ohia bi klubetan eta baita Eibarren eta Alaves Klubean, euskal derbia denboraldiko jokorik garrantzitsuena dela beti esan zuen. Euskal derbi hau edozein denboraldiko jokorik handiena da.)\nESPN – 2020/3/6 – Britainia Handia\nPrevious articleEuskal mitologiari buruzko hitzaldia Concordiako Euskal Etxean (Argentina)\nNext articleEgunkari alemaniar batek, Euskal Herriko sukaldaritza hain berezia izatearen arrazoiak kontatzen du Donostiatik


Vitoria-Gasteizko Udalaren web-orria - Kit Digitala, ETEentzat eta autonomoentzat soluzio digitalak ezartzeko diru-laguntzak emateko programa\nKit Digitala, ETEentzat eta autonomoentzat soluzio digitalak ezartzeko diru-laguntzak emateko programa\n2022ko urtarrilaren 20an argitaratua\nEnpresa txikiei, mikroenpresei eta autoenplegu-egoeran dauden pertsonei laguntzak ematea digitalizazio-soluzioak balia ditzaten.\nNorentzat da “Kit Digital”programa?\nUne honetan, epea zabalik dago agente digitalizatzaileentzat, horiek baitira laguntzen onuradunei irtenbide digitalak emango dizkieten enpresak. Agente digitalizatzaile gisa jarduten duten enpresek digitalizazio-soluzioen katalogoan argitaratu beharko dituzte beren eskaintzak, eta geroko onuradunek aukeratuko dute zer konponbide behar duten. Eskabideak aurkezteko gida honetan(Beste leiho batean irekiko da) zehazten dira agente digitalizatzaileek bete beharreko betekizunak eta soluzioek izan behar dituzten ezaugarriak eta baldintzak.\nOrobat, 50 langile baino gutxiago dituztelarik enpresan irtenbide digitalak ezarri nahi dituzten enpresei zuzentzen zaie programa. Laguntza horri "bonu digital" deritzo, eta enpresa onuradunak programaren digitalizazio-soluzioen katalogoan eskuragarri dauden digitalizazio-soluzioetako bat edo batzuk kontratatzeko erabili beharko du bonua.\nLaguntzak jaso ahal izateko, enpresek eta autonomoek heldutasun digitalaren ebaluazioa eduki beharko dute, zeina "acelera pyme" plataforman eskaintzen den diagnostiko testa(Beste leiho batean irekiko da) baliatuz ezagut baitaiteke:\nOtsaila aldera irekiko da epea bono digitalaren onuradun izateko eskabidea egiteko.\nhttps://acelerapyme.gob.es/kit-digital(Beste leiho batean irekiko da)\nKit digital: guía para pymes(Beste leiho batean irekiko da) .\nAgente digitalizatzaileek eskabideak aurkezteko epeak eta lekua\nEskabidea horretarako gaitu den formularioaren bidez aurkeztu ahalko da, behar den dokumentazioarekin batera. Bide telematikoz baino ezingo da aurkeztu, red.es entitatearen egoitza elektronikoaren bitartez.\nEpea abenduaren 30ean ireki zen, oinarriak argitaratzearekin batera, eta Kit Digital programa 2023an amaitzen den arte egongo da zabalik.\nZalantzak edo arazoak\nEskatzeko prozesuaz eta programaren garapenaz informazio gehiago nahi izanez gero, eskatzaileek 900 909 001 telefonora dei egin dezakete, astelehenetik ostiralera, 09:00etatik 18:00etara, edo info@acelerapyme.gob.es helbide elektronikora idatzi.\nMerkataritza eta ostalaritzari buruzko albisteak


Aldundiak bost eskualderekin (horien artean, Debabarrena) sustatuko du energia berriztagarrien erabilera gehitzea eta mendetasun eta pobrezia energetikoa murriztea — Debegesa - Debabarreneko Garapen Ekonomikorako Elkartea\nHemen zaude: Hasiera › Albisteak › Aldundiak bost eskualderekin (horien artean, Debabarrena) sustatuko du energia berriztagarrien erabilera gehitzea eta mendetasun eta pobrezia energetikoa murriztea\nJosé Ignacio Asensio Ingurumen diputatuak energia-planak sustatzeko lankidetza-hitzarmena sinatu du Debabarrena, Oarsoaldea, Tolosaldea, Urola Erdia eta Urola Garaia eskualdeekin —eskualde horietako garapen-agentzien bidez (Debegesa, Oarsoaldea, Tolosaldea Garatzen, Iraurgi Lantzen eta Uggasa)—. Eskualde horietan energia-planak sustatzeko lankidetza-hitzarmenari esker, eskualde horietako bakoitzak 50.000 euroko ekarpen ekonomikoa jasoko du. Aurten, Urola Garaia gehitu zaio akordioari, Uggasa garapen agentziaren bidez. Edonola ere, Departamentuaren helburua da legegintzaldiaren amaierarako Gipuzkoako eskualde guztiek haien energia-plana edukitzea eta, hartara, lurraldearen energia-iraunkortasunerantz aurrera egitea.\nPrentsaurrekoan izan dira: Olatz Peon, Tolosako alkatea eta Tolosaldea Garatzeneko Presidentea; Javier Zubizarreta, Azkoitiko alkatea eta Urola Erdiko Iraurgi Lantzeneko Presidentea; Fernando Nebreda, Oarsoaldeako Zuzendari-gerentea; Juan Angel Balbas, Debabarreneko Debegesa Elkarteko Zuzendari-Gerentea eta Koldobike Olabide, Legazpiko alkatea eta Uggasako Presidentea.\n“Hurrengo urteetan espero dugu lurraldeko gainerako eskualdeak ere txertatzea Energia Jasangarriaren eta Pobrezia Energetikoaren Lurralde Mahaian oinarrituta egituratzen den lan-esparru partekatu honetan; izatez, horietako batzuk haien energia-planak garatzen ari dira jada” aditzera eman du José Ignacio Asensiok.\nIngurumen diputatuak adierazi du bere Departamentua tokiko eta eskualdeko erakundeekin batera lan egiten ari dela energiaren arloko estrategia bateratua sustatzeko, populazioaren eta herritarren ikuspuntutik. Helburua da mendetasun eta pobrezia energetikoa murriztea eta energia-eredu iraunkorrerako trantsizioari hasiera ematea. “Plan horiek, beraz, estrategikoak dira energia iraunkorraren eta pobrezia energetikoaren prebentziorako foru-estrategiaren garapenean” adierazi du.\n“Energia-aurrezpenaren eta -efizientziaren arloan zein bitarteko berriztagarri bidez energia sortzearen arloan eraginkorrak izan nahi badugu, eta errendimenduak zuzen banatuko dituen energiaren negozio-eredu sozializatuetarantz jo nahi badugu, badakigu tokiko eta eskualdeko esparruetatik bertatik kudeatu beharko dela guztia, hau da, kontsumo-puntuetatik hurbil, autokontsumorako iturri berriztagarrien kokalekuetatik hurbil eta herritarren interesetatik hurbil” erantsi du Asensiok.\nElkarlan horri esker, eskualdeetako ekonomia-garatzeko agentzien bultzadari eta koordinazioari esker, eta udalen, landa-garapeneko agentzien eta zenbait elkarteren lankidetzari esker, une honetan Gipuzkoako bost eskualdek —guztira 48 udalerrik— prest dituzte jada energiaren alorreko haien ekintza-planak. Hartara, herritarren artean nagusi den energiaren gero eta prezio handiagoaren ondoriozko kezkari erantzun nahi diote, baita energia berriztagarriak garatzeko eta mendetasun energetikoa murrizteko interes handiari ere.\n“Helburua da plan horietan oinarrituta herritarrok —erakunde publikoen laguntzarekin— hasiera ematea mendetasun eta pobrezia energetikoa ahalik eta gehien murrizteko elkarrekin egin behar dugun bide luzeari”, azaldu du Asensiok.\nJoan den urtean, hiru jardun-esparrutan, batik bat, oinarritu ziren garapen-agentziek egindako ekintzak:\nSentsibilizazioa, prestakuntza eta komunikazioa herritarrentzat, oro har, eta beste kolektibo batzuentzat, zehazki (etxeak, enpresak eta saltokiak).\nPobrezia energetikoa: diagnostikoa eta neurri zuzentzaile txikiak.\nEnergia-efizientziaren sustapena sektore publikoan (udal-dependentzietan eta argiteria publikoan), lehen sektorean (nekazaritza-ustialekuetan), hirugarren sektorean (saltokietan eta turismo-establezimenduetan) eta industria txikietan.\nAldundiak diruz lagunduko ditu eskualdeetan energia berriztagarrien erabilera sustatzea eta energia-aurrezpena eta -efizientzia sustatzea helburu duten azterketak eta planak. Zehazki, diruz lagunduko ditu: eraikin publikoetan energia-efizientzia hobetzeko azterketak eta planak; energia berriztagarrietan oinarritutako energia-produkzioko instalazioak ezartzeko azterketak eta planak; energia berriztagarriekin elikatzen diren barrutiko bero-sareak eta elektrizitate sareak ezartzeko azterketak eta planak; eta eskualdeek garatu nahi dituzten pobrezia energetikoa murrizteko (zuzentzeko eta prebenitzeko) azterketak eta planak.\nGipuzkoako Foru Aldundiaren ekarpena baliagarria izango da, halaber, ziurtatzeko eskualdeetako bakoitzean energiaren alorreko teknikari bat izango dela, eskualdeko Energia Plana sustatzea eta dinamizatzea bere gain hartuko duena.


Irekia Eusko Jaurlaritza - Gobierno Vasco :: EHAA xedapena 201600905\nEBAZPENA, 2016ko otsailaren 16koa, Industriako sailburuordearena, zeinaren bidez jakinarazten baita 2016ko ekitaldirako laguntzak emateko deialdia, enplegua sortzeko inbertsio produktiboa egiten duten enpresentzako diru-laguntzen programa arautzen duen Aginduak ezarritako esparruan, Euskal Autonomia Erkidegoko Nerbioi itsasadarraren Ezkerraldea eta Oiartzualdea indartzeko (Indartu Programa).\nHurrenkenaren zenbakia: 201600905\nEkonomiaren Garapen eta Lehiakortasuneko sailburuaren 2015eko uztailaren 28ko Aginduak enplegua sortzeko inbertsio produktiboa egingo duten enpresentzako diru-laguntzen programa arautzen du, Euskal Autonomia Erkidegoko Nerbioi itsasadarraren Ezkerraldea eta Oiartzualdea indartzeko (Indartu Programa).\nDiru-laguntza horiek emateko erabiliko diren diru-baliabideak Euskal Autonomia Erkidegoaren 2016ko Aurrekontu Orokorrak onartzen dituen abenduaren 23ko 9/2015 Legean horretarako izendatutako aurrekontu-partidatik aterako dira.\nHorrenbestez, eta aipatu aginduaren 11. artikuluak ematen didan ahalmenaz baliatuta, 2016ko ekitaldiko laguntzen deialdia egiten da, eta horretarako beharrezkoak diren arauak ezartzen dira. Hori dela-eta, hau\n1.– Ebazpen honen xedea da 2015eko uztailaren 28ko Aginduan aurreikusitako laguntzak itzuli beharrik gabeko diru-laguntza moduan 2016ko ekitaldian emateko deialdia egitea. Agindu horren bidez, enplegua sortzeko inbertsio produktiboa egiten duten enpresentzako diru-laguntzen programa arautzen da, Euskal Autonomia Erkidegoko Nerbioi itsasadarraren Ezkerraldea eta Oiartzualdea indartzeko (Indartu Programa).\n2. artikulua.– Eskaerak aurkezteko epea eta tokia.\n1.– Eskaerak eta gainerako agiri osagarriak Eusko Jaurlaritzaren Ekonomiaren Garapen eta Lehiakortasun Saileko Industria Garatzeko Zuzendaritzara zuzendu behar dira, eta zuzendaritza horretan bertan aurkez daitezke (Donostia kalea 1, PK 01010 Vitoria-Gasteiz), edo sail horretako lurralde-bulegoetan; edo, bestela, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 38.4 artikuluan ezarritako lekuetan.\n2.– Aginduaren 12. artikuluan ezarritakoari jarraituz egin behar da eskaera, eta, horrekin batera, ebazpen honen eranskinean ageri den eskabide-orria aurkeztu. Ebazpenarekin batera, eskabide-eredua, erantzukizunpeko adierazpenaren eredua eta inbertsioak justifikatzekoa aurkeztuko dira, eta denak ere www.euskadi.eus Interneteko helbidean deskargatu daitezke.\n3.– Eskabideak aurkezteko epea ebazpen hau Euskal Herriko Agintaritzaren Aldizkarian argitaratu eta hurrengo egunean hasiko da, 09:00etan; amaitu, berriz, 2016ko maiatzaren 6ko 12:00etan amaituko da.\nVitoria-Gasteiz, 2016ko otsailaren 16a.